url: =NANG LEH LAWHCINNA. Gelh - Dong Za Mung - Laibu Saal\nHome > Thuluui/Articles > NANG LEH LAWHCINNA. Gelh - Dong Za Mung\nNANG LEH LAWHCINNA. Gelh - Dong Za Mung\nNANG LEH LAWHCINNA\nGelh - Dong Za Mung\nJoshua 1:3 “Moses tungah ka ciam bangin na khe in a totna mun khempeuh nang tungah kong pia hi”.\nA lawhcing mi tampitak a om mahbangin lawhcing leh kilawm napi‘n a lawhcing zolo mi tampitak mah na om veve hi. Banghangin lawhcing leh kilawm napi‘n lawhcing zolo mawk uh hiam, ci-in ngaihsun leng: amah le amah kitel lo; sem napi tupna kician neilo; geelna kician neilote na hi uh hi. Tupna nei phial mah leh zong haksatna nengno khat a tuah khak ciangin a lungkia pahpah leh a kimuang ngam lote na hi uh hi.\nPaul E. Billheimer in a gelhna ah, ―Mihingte pen ukna a nei dingin hong kipiangsak ihi hi. Hong kibawlcil lai panin vangliatna a nei dingin hong kibawl hi. Pasian khut sungpan i piankhiat ciangin leitung ah uk theihna, kumpi septheihna leh nuntakna ah lawhcinnate ngah a nuam a sa dingin hong kipiangsak ihi hi‖, ci-in a gelh hi.\nA lawhcingte in a sia pen dinmun ah a omphial uh hangin a tupna uh sangsak tinten uh a, tha sanin a kalsuan teiteite na hi uh hi. Eite pen Pasian in ama lim-le-mel sunin hongbawl khitciangin thuneihna, lawhcinna khempeuhte tawh thupha hong pia hi. ―…cipha-in tampi pha unla, leitung dimin zo un; tuipi ngasate tung, huihlak vasate tung, leitung ah a gamtaang, a nungtate khempeuh tungah ukna nei ta un, ci hi‖ (Gen. 1:28).\nNa kalsuan ngam nakleh na khe in a totna ciang ciang nang tungah Pasian in hong pia ding hi. A lianpi na lamet a na tup leh a lianpi na ngah dinga, a neucik na lamet a na tup leh a neucik mah na ngah ding hi.\nA. NANG MAHMAH KITEL MASA IN\nGen.1:26, 27 “Tua ciangin Pasian in, „Eima lim, eimah hong sun in mihing bawl ni …”\nv.27 “Tua ahih ciangin Pasian in ama lim bangin mihing piangsakin, Pasian‟ lim bangin amah a piangsak hi…”.\nPs. 139:13 “Banghanghiam cih leh ka pumpi na khempeuh na piangsak a…….”.\nA masa penin nang mahmah na kitel, na kitheih masak ding ahi hi. Nang mahmah na kitel nadingin bangteng ngaihsun ding na hiam cih leh:\nPasian‘ lim-le-mel sun mi na hih zia!\nPasian‘ hong piansak mi na hih zia!\nPasian‘ tawh kimemat mi na hih zia!\nPasian‘ it mi na hih zia!\nPasian‘ innkuanpih na hih zia!\nPasian‘ hehpihna a ngah mi na hih zia!\nPasian‘ angvanna a ngah mi na hih zia!\nPasian‘ hanga a gualzo mi na hih zia!\nPasian‘ tawh a mangkhawm ding na hih zia!\nPasian‘ tatkhiatna a ngah mi na hih zia!\nTL Osborn in a gelhna ah, ―Hi teng phawk in ci hi:\n Pasian lim-le-mel suna hong kibawl na hi hi.\n Aituam mi na hi hi.\n Pasian ading leh midangte ading mi manpha khat na hi hi.  Na mawhnate sangin hong ki-itna lianzaw hi.\n Hotkhiatna ngah na hi hi.\nMidangte a huhzo dingin thahatna hong kiguan na hi hi.\n Pasian gam adingin sawltak khat na hi hi‖, ci-in a gelh hi.\nRick Warren in a laibu sung ah, ―Nang pen Pasian hong bawl na hi a, ama ading mah na hi hi. Tua tel a na theih masiah na nuntakna in man neilo ding hi‖, a ci hi.\nA lawhcing ding mi na hih manin nang mahmah na kitela na kitheih masak ding ahi hi.\nB. NANG KUA NA HIAM?\nGen. 1:27 “Tua ahih ciangin Pasian in ama lim bangin mihing piang sak…”.\nCraig Hill in a laibu ah,―Piancilna Lai Siangtho in eite pen Pasian in ama lim-le-mel suna hong bawl ihi hi, a ci hi. Pasian pen thum gawm ahih mahbangin eite zong thum gawm ihi hi. Pasian pen Pa, Ta, Khasiangtho kigawm hi a, eite zong Kha, Lung sim, Pumpi kigawm ihi hi‖, a ci hi. Pasian in ama lim bangin hong bawl na hi hi. Tua bek thamlo in kha, lungsim, pumpi nei mi khat na hih manin a lawhcing ding mi na hi hi. Pasian lim le mel sun na hi hi.\nPasian piansak mi na hi hi.\nTeeltuam na hi hi.\nNang bang mi nang bek na hi hi.\nAituam mi ngiat na hi hi.\n1.Teeltuam na hi hi\nI Pet. 2:9 “Ahi zongin note pen Pasian in a hong teel khiat minam, kumpi, siampi pawl, a siangtho minam, Pasian‟ mite na hi uh a…Pasian in hong teel mite na hi uh hi”.\nDr.Do Kham in a genna khat ah, “Khua neu, lei vui lakpan na piang a, na khangkhia phial zongin Pasian in hong teeltuam mi na hi a, amah in hong phawk hi”, a ci hi.\nKoi mun koi kuam panin na piangkhia phial zongin Pasian in a hong teeltuam ngiat mi khat na hi hi. Teeltuam mi khat na hih manin a lawhcing ding mi na hi hi.\n2. Nang bang mi nang bek na hi hi\nJer.1:5 “Gil sungah kong bawl ma-in nang kong thei khin zo hi. Na suah ma-in nang kong teel khia khin zo hi……”.\nLeitung ah mihing Billion 7.8 val bang omin a tam mahmah hangin nang bang lian pen nang longal khat zong om lo hi. A kibang mahmah i cih naupengte nangawn na kibang hetlo uh hi.\nMi tawh na kibatloh nate:\nNa thapuak zia mahmah!\nNa ngaihsut zia mahmah!\nLim na sak zia mahmah!\nNa deih zia mahmah!\nNa gamtat zia mahmah!\nNa uuk zia mahmah!\nNa nopsak zia mahmah!\nNa khuahek zia mahmah!\nNa nuih zia mahmah!\nNa van pahtaak zia mahmah!\nCharles R. Swindoll in a gelhna ah, ―Nang tawh kibang nangmah bekngiat na om hi. Na mai puakdan, na pianzia, na awsuah dan, na gamtat dan, na tangthu, na ngeina, na nuih dan, na lampai dan, na khutvik dan, mi na hopih dan leh na muh dan nangma vai khempeuh pen nangmah ahi-NANGMAH-tungpan ahi hi‖, ci-in a gelh hi.\nMihing tampi lakah nang banglian nang bek om na hih manin aangtangin, kipaakin, nuam-in, lungdam in. Midangte tawh kibang loin nang bek na hih manin lawhcin na in nang hong ngak hi.\n3. Aituam mi ngiat na hi hi.\nEph. 1:5 “Pasian in Jesuh Khrih hangin ama tate ahi dingin eite a hong bawl ding a seh kholhsa hi a, tua bangin a hong bawl ding pen ama tupna leh a utna ahi hi”.\nNa mimal ziate mahmah panin aituam mi na hihna kilang pahlian hi. Na pil a na hai zongin, na din a sang a na din a niam/tom zongin, na melhoih a na melsia zongin nang pen aituam mi ngiat—Pasian in hong sehkholhsa ngiat mi na hi hi.\nRick Warren in a laibu sung ah, ―Na nu in gil sung ah hong paai mapekin Pasian‘ lungsim sungah na om khin hi‖, ci-in a gelh hi. Pasian in na suah mapek pan ama lung sim sungah hong aituam ngaihsut khinzo hi. Abang abang na hi zongin Pasian in ama lim-le-mel sunin hong bawl na hi a, aituam mi ngiat na hi hi.\nAituam mi ngiat na hih manin a lawhcing ding mi na hi hi.\n“Na nu‟n hong paai mapekin Pasian in hong paai khin zo hi”. Rick Warren\n“Pasian in hun beisak theihna peuh a mihing a bawl hilo ahih manin mi manpha khat na hi hi”. Mary Growley\n“Na hihna pen Pasian hong piak hi a, na sepna pen Pasian na piak ahi hi”. Danish Proverb\nC. KOI PAN NA HIAM?\nGen. 1:27 “Tua ahih ciangin Pasian in ama lim bang in mihing piangsak in, Pasian‟ lim bang in amah a piangsak hi; amah in pasal leh numei piang sak hi”.\nKoi pan na hia lawm? ci-in mi khat in hong dong leh; Ka min: Dong Za Mung; ka pa: Dal Khan Sian; ka beh: Munluah; ka khua: Mauvom; ka minam: Zomi ci-in ka dawng kha ding hi. Tua ka dawn nading pen khial hi kici thei tuanlo hi. Ahi zongin a tangzai zaw, a thuuk zaw in ngaihsun taktak leng eite pen Pasian kiangpan mah; Adam khang panin a kizom suk ihih manin ‗Sian baanzal‘ ihi hi.\nNa khua na tui, na beh na phung thupi mahmah a, tuate sangin Pasian hong piansak na hihna leh Pasian kiangpan na hihna thu na tel masak ding thupi zaw hi. Koi pan na hiam-Pasian kiang pan na hi hi. Tuni-in na kipatna tel inla, kiniamsak leh kineusak lo in, thasanin, hanciamna tawh kalsuan lecin lawhcinna nang aa ding ahi hi.\nD. KOI AH OM NA HIAM?\nHaggai 1:7 “Tua ahih ciangin Vanglian TOPA in ka hong cihin ah: Tu laitaka na om zia uh limtak in ngaihsun un”.\nPasian lim-le-melsun na hihlam na kitheih khit ciang in a lawhcing ding mi na hih manin koi ah om na hiam cih zong na kitel mahmah ding thupi pen hi. Mi tampi takte lawhcing nuam na pi‘n a omna mun kitello uh ahih manin, a laklawh gawpin om kha thei uh hi. Banghanghiam cih leh a tupna, a ngimnate tawh kituak loin a dinmun, a nuntakzia kilehngat kha na hi thei hi.\nA lawhcing nuam mi khat na hih leh koi ah om a, bangci khuasak, bangci nuntak, bang tupna nei cihte na kitheihcian masak ding ahi hi. Koi mun ah om na hiam i cih ciangin: na ngaihsutna; na tupna; na sepna te lawhcin nading lampi tawnin a pai hiam cihte a gennuam ihi hi. Lawhcinna lam zuan maw? Lawhsap na lam?\n“Koilam manawh na hiam cih na theih kei leh mun khat peuh na tung ding hi”.\nLawrance J. Peter\n1. Na tupna\nHaggai 1:7 “…..tulaitaka na om zia uh limtak ngaihsun un”.\nA lawhcing ding mi khat in a tupna, a omna a telcian masak ding kisam hi. Na tupna bang mun ah om ahi hiam? Pilna, siamnate zongzong, sinsin napi‘n na tupna koi ah om hiam limtakin na ngaihsut masak ding thupi mahmah hi. Tupna na neih kei leh na lawh cing ngei kei ding hi.\nNa tupna koi mun ah om a, koici dante geel na hiam? Bangte sep sawm, bawl sawm na hi hiam? Solomon kumpipa‘n, ―Topa ka Pasian‟ min dingin biak inn khat lam ding ka sawm hi” (1Kgs.5:5b) a ci hi. Nang e bang na sawm a? Koi ah na tupna om hiam?\n2. Na geelna\nProv. 20:18 “Hoihtak-a geelna tawh na sepna tangtung hi; geelna kician om lopi in galsim dingin kipan kei in”.\nBang teng geelna nei na hiam? Na geelna mahmah limtakin ngaihsun in. Tupna kician na neih khit ciangin bangcih leng tangtun thei ding ka hi hiam ci-a geelna hoih na neih ding ahi hi. Na tupna van dawn ah om napi, na geelna, lei lak khawng beka, kiveivei thapai peuh hilel mawk leh na tupna taangtun zolo kha ding hi teh!\nNa geelnate lawhcin nading maw? lawhsap nading? cihte ngaihsun pha in! Na geelna koi ah om hiam?\n―Na geelna nang tawh kilehbulh hi loin, na lawhcin na‟ng ahih theih nadingin makaih in”.\n3. Na sepna\nProv. 4:26 “Na khatpeuh na sepna thu thei telin; tua hi leh na sepna peuhpeuh ma vang ding hi”.\nHun leh nite‘n mite hong ngak lo hi. Na dinmun na theihtel ding thupi a, na lawhcin nadingin na nasep a nam zong bang nam hiam? cih na theihcian ding ahi hi. Hun bei, sum bei a na sepnate lawhcin nading lampi ah a om hiam? Sum le paii beite phamawh kei phial, ahi zongin na hun beisa kila kik thei nawnlo hi. Na hun beite paammaih lua hi.\nNa lunglut lohpi khat hun bei, sum bei a na sepsep sangin na lunglutna mun ah om inla, sem lecin nuam na sa dinga na lawhcin pih ding hi. Tua ahih manin koi munah na sem in, bang mun ah om na hi hiam cih ngaihsun pha inla, na lawhcin nadingin na sem in. Mite‘n sem tah ci-in sem kenla, mite‘n a sem kei zongin na uukna ahih naak leh hanciamin sem in. Na lawhcing ding hi.\n“Na khat peuhpeuh ihih ciangin mi‟n hih tah ci-a i pum hih, i upmawh hih mawkmawk pen ei ading leh midangte adingin phattuamna om hetlo a, „hih ngei sam‟ cih min bek kingah hi”. TL Mungbawi\nA. LAWHCINNA I CIH BANG HIAM?\nPs. 1:3 “Amah pen luitui luang gei-a kisuan, ama gah hunin gah a, a teh a vul ngeilo singkung tawh kibang hi. A hihna khempeuh ah a ma pai hi”.\nLawhcinna i cih ciangin san dan leh ngaihsut dan a tuamtuam om kha ding hi. Lawhcinna pen mite sangin matun zo, gualtungtuang, sepna thaman ngah, midangte sang madawk zawkna zong ahi hi. Gualzo, minthang, tupna, geelna bangin taangtun!\nJamie Buckingham in mi lawhcingte ci-a mite ciapteh dan a genna ah:\na) Mi pawlkhatte‘n.. ―Lawhcinna pen sum hau a lungkim taka nuntakna‖, ci uh\nb) Pawlkhatte‘n… ―Neihsa gam lianpi nei-in, tuate tawh sum bawlin, gan khawng ahaute‖, ci uh hi.\nc) Pawlkhatte‘n… ―Leiba neilo, ama neihsa inn-le-lo, mawtaw (motor) mantam pente hawl, van zuakna thupi tata ah pai-in deihdeih a lei zote‖, ci uh hi.\nd) Pawlkhatte‘n… ―Innkuan nuam, zi hoih, pasal hoih leh ta thumang neite‖, ci uh hi. e) Pawlkhatte‘n… ―Nuntak khansau, nat-le-sat tawh ki pelhte‖, ci uh hi‖ ci-in a gelh hi.\nJohn C. Maxwell in bel, ―Lawhcinna i cih pen:\n(1). Na nuntakna ii a deihna teltak a theihna,\n(2). Na sep theihna khempeuh a tawp donga sem dinga khan tohna leh\n(3). Midangte phattuam nadinga nasepna ahi hi‖, ci-in gelh hi.\nLawhcinna pen matun, geelna bangin taang tung, mite sang gualtungtuang zaw cihna ahi hi.\n“Mi lawhcing i cihte pen amah a kidenna suangte tawh a bul kiptak-a a phutte ahi hi”.\n“Lawhcinna i cih pen kua vei tuuka, sawm vei thawh kikna ahi hi”. Jon Bonjovi\n“Lawhsapna pan pilvang taka hanciam kikna in lawhcinna ahi hi”. Slyvester Stallone (Rambo)\n“Tawpsan lo a hangsan taka a sem teiteite lawhcing uh!”. Napoleon Hill\nB. LAWHSAPNA I CIH BANG HIAM?\nGen.4:7 “Limtakin hih lecin, nang hong kisanglo ding ahi hiam? Limtakin na hih kei leh nang hong hih nuamin mawhna in hong buk a, nang hong uk nuam hi. Ahih hang in nang in tua mawhna na zawh ding ahi hi‟ a ci hi”.\nLawhsapna pen a sepna ah limtak hih loin a tupna tangtun zolo, guallel, lawhsam, lawhcing zolo cihna ahi hi. Lawhsam cih ciangin ngimna, geelna, tupna, sepnate ah ngah dinga kilawm bang ngahlo, lamet bangin piang zolo, hamphatna sangin ham siatna lam bekah om cihna zong ahi hi.\n1. Lawhsapna san dan nam nih!\na). Nam khatna\nLawhsapna pen mi pawlkhatte in a sia lamin a sang uh hi. Amaute‘n a lawhsap uh ciangin ―a tawpna‖ or ―a beina‖ danin sang uh hi. Maizumna-in ngaihsun uh a, thadah-in a nuntakna uh bei lawh liang thei uh hi.\nb). Nam nihna\nLawhsapna pen mi pawlkhatte‘n a hoih lamin sang uh hi. Amaute‘n lawhsapna pen “mi hing ngeina hi; a thaka kipat kik nading hun hoih hi”, ci-in hanciamna-in nei uh a lawhcing uh hi.\n2. Lawhsapna bang danin na sang hiam?\nDr. Pum Za Thang in a gelhna ah; ―Lawhsapna pen san dan nam nih a om hi. Tuate a sia lam suaksakte leh a hoihlam suaksakte ahi uh hi. A sialam suaksakte‘n-Lawhsapna pen maizumna hi. Lawhsapna pen a tawpna ―a man‖ hi ta, lamet beina hi ci uh a, a hoihlam suaksak ten-Lawhsap khak pen mihing ngeina ahi hi. Lawhsapna pen a tawpna ―a man‖ hi zenzen kei. Lawhsap pen lawhcin nading a kalbi (stepping stone) ahi hi‖ ci-in gelh hi.\nThomas Edison a company innpi mei-in a kat tum khit ciangin a nasemte kiangah, ―Mei-in a kang tum pen a lui teng hi a, tu-in a thakin i pan kik ding hi‖, a ci hi. Nang na lawhcin loh khak ciang bang danin na sang aa? A tawpkhaakin ngaihsun na hiam? A thak kipat kikna dingin hun hoih hi ci-in na ngaih sun hiam?\nLawhsapna masak na hih manin lawhcinna in hong ngak hi.\n“Hanciam lo a a tawpsante lawhsam pelmawh ding uh hi”. John C. Maxwell\n“A lawhsam mi 99% te pen paulam a zongzongte ahi uh hi”. George Washington Carver\n“A sem ngeilote lawhsam ngeilo”. Emmett Le Compte\n“Uukna neilote sangin tupna neilote lawhsam zaw uh hi”. Billy Sunday\nC. LAWHSAPNA NA TUAH CIANG IN!\nJohn 16:33b “… Leitung gimna na thuak ding uh hi. Ahi zongin keimah in leitung nate zo khin ka hih manin lungnuam in om un‟ a ci hi”.\nLawhcinna leh lawhsapna cihte pen leitung ngeina hi a, nang zong leitung ah a nungta mi khat na hih manin lawhsapna leh lawhcinna a tuak thei mi na hi hi.\nLawhsapna na tuah ciangin bangci danin kalsuan ding na hiam?\no Lawhsapna pen lawhcin nadinga kipatna ahi hi, cih phawk ding!\no Lawhsapna masak na hih manin lawhcinna in hong ngak hi, cih phawk ding!\no Lawhsapna pen mi lawhcingte‘n zong a na tuakkha khin uh hi, cih phawk ding!\no Lawhsapna pen tomkal sung bek hi, cih phawk ding!\no Lawhsapna pen nang bek a tuakkha hilo, cih phawk ding!\no Lawhsapna pen hilhtupa (sia/teacher)hoih khat hi, cih phawk ding!\no A ―hitheilo‖ cih kammal ka dictionary ah om kei ci-ngiat ding! (Napoleon Bonarpate)\no ‗Kaamsia deuh ing‘ ci-in ki ngaihsun lo ding!\nLawhsapna na tuah ciangin ahoih lamin sang in; hilhtupa hoih (good teacher) pen dingin zangto pah inla, lawhcinna kongpi lam ah kalsuan pihpah lian in. Tua hi leh na lawhcinna hong picing dinga, mite adingin zong etteh taak na hi ding hi. Na lawhsapna a hoih lamin sang in.\n“Lawhsapna pen pilvang taka kipatkik nading hun hoih ahi hi”. Henry Ford\n“Na lawhsap khak manin mi lawhsam na hi kei hi”. Joyce Meyer\n“Lawhsap khak pen lawhcinna taktak kipatna hi a, lawhcin nadingin lawhsapna in hong puahpha hi”. Joyce Meyer\nD. MI LAWHCINGTE THUSIM\nProv. 3:3-4 “Thumanna leh cihtakna khah suah ngei kei in la, na ngawng ah tuate ok-in, na lungtang tungah gelh in. Tua hi leh, Pasian leh mite‟ mai-ah mai pha ngah in na mavang ding hi”.\nMi lawhcing, mi madawk deuh leh leitung lum let a, a mangmawh ding tangthu a neite in thusim na nei ciat uh hi. Tua a thusimte uh a tangpi-in kibangkim pian tek hi. Mi lawhcing i cihte pen mi lawhsamte mah na hi uh a, a puk ngei, a tuk ngeite mah na hi uh hi. Ahi zongin amaute a tukna mun uah lumcip loin a na tho teiteite, lungkia ngeilo a a hanciam teiteite na hi uh hi.\nProf. C. Thang Za Tuan in a laibu sungah mi lawhcingte leh mi thupite hi bangin na ciamteh a; ―Amaute a tamzaw pen mizawng, mi gentheite‘ innkuan sungpan leh khua ta/neu pan mi khuasuak vive tamzaw uh hi. A sangtun mi ahih nak leh a citak, a kuhkal, a genthei a sekdo deuh, lamet ngimna lian nei a, a thumaan, a sim hanciam den gigete hi zaw uh hi,‖ a ci hi.\nHenry Kaiser lawhcinna lampite\nA niampen pan a sang pen mun dong tungin mihau minthang Henry Kaiser pen a naupan lai-in a nak zawn mahmah mi khat ahi hi. A ci zong a dam hetlo khat hi a, pau zong awk sawnsawn lai hi. Ahih hangin kum 16 a phak ciangin mihau lawhcing mahmah khat hong hi ta a, sawtpi zong hong cidam hi.\nLeitung haksatnate kawmkal panin mihau, mi lawhcing khat hong hi hi. Kum 80 a phakin zong nasep hoih mahmah sem zo lai a, Hawaii tuikhulh gam ah inn lianpi lamin thalawp takin vai hawm zo lai hi.\nThakhat thu-in mihau hong suak ziau bel na hi peuh mah lo hi. Haksatna namkimte sungpan lungkia loin hong sep teiteina hang ahi hi. Hun pen thupi sak mahmah-in minute khat nangawn mawk beisak nuamlo hi. A lup ciang nangawnin a lukham gei ah laibu no khat koih den a, zan a khanlawh ciangin a lungsima a suak idea thakte gelh khia pahpah hi.\nNisim zingsang tungin tuni a sep ding teng a banban in kipanin sem pah a, sun ciangin tuni sep ding a a geelna laibu enkikin a zawh nai lohte a zawh nading hanciamin sem hi.\nAma lawhcinna lampi sagih ahi hi. Tua lampite mi kimin zang thei ding hi ci hi.\n1. Tuni pen na ni tawpna ding danin ngaihsun-in nungta inla, na sepna leh na sep dingte na hih theihna zah khempeuh tawh sem in.\n2. I ngah ding hamphatna a vekin ei bek sepna tawh kingah zolo hi. Midangte, na lawmte, a pil a siamte kiangpan huhna ngen, a hih keileh amaute tungpan pilna la in.\n3. A tangpi mihingte‘n i sep theihna 1/10 bek khawng i zang hi. Nang ii thahatna leh na ngaihsutnate a vekpi-in zang lecin lamet ngamloh lawhcinna na ngah ding hi.\n4. Midangte phattuam nadingin na sem in. Nang hangin mite in hamphatna ngah semsem leh nang-aa dingin zong thupha lian semsem hong hi ding hi.\n5. Na geel, na tup, na ngim bang hiam? Khensatna kician nei in. Tua teng khit ciangin hahkat takin sem pah in. Na tupna pen na omna pan gamla lua hilo hi cih na mu ding hi.\n6. Hangsan inla, thasanna tawh mainawt in. Na tupna na tangtun masiah lungkia kei inla, lung duai takin kalsuan teitei in. Tua bangin na kalsuan leh na kiim na pam a na ma hong dal a nengnengte hong ven lamtak na mu ding hi.\n7. Lawhcinna pen eima hih theih tawp khempeuh tawh sepna pan kingah bek hi. A kisam lo nate hangin na hun, na sum leh na tha na ngal beisak kei in. Lawm-le-gual tawh vak suk vak tohna Cinema en a hun beisak nate nusia in.\n# Hih a tunga lampi sagihte pen Henry Keisar ii lawhcinna lampi sagihte ahi hi.\nMi lawhcingte pen thakhat thu in a lawhcing hilo uh a, leitung a om haksatna kici khempeuh zong na thuak kha veve uh hi. Ahi zongin tua haksatnate sungpanin thusim nei-in kuhkal takin hong kalsuan uh ciangin mi lawhcingte hong hi uh a, mite enn leh pahtaak pente hong suak uh hi.\nAmaute thusim in a tangpi in:\n1. Tupna kician nei!\n2. Lungkia ngei lo!\n3. Thadah lo!\n4. Kuhkal ngiat!\n5. A siate a pha suak sak!\n6. Amah leh amah ki-ukzo!\nMi lawhcingte pen tupna kician nei, lungkia ngeilo, kuhkal ngiat, a siate a pha suaksak leh amau le amau a ki-ukzote na hi uh hi.\n1. Tupna kician nei\nProv.15:22 “Lim ngaihsut lo a sepna tawh bang mah piang zo lo a, limtak a geelna tawh ma kitun‟ zo bek hi”.\nMi lawhcing, mi minthangte in tupna kician nei uh hi. Nam nih nam thum saikaak kawmkawm-in nungta lo uh hi. A vom a cih vua leh a vom bekmah ci tinten uh hi. Na khatpeuh a sepna uah tupna gil tawh sem uh a, haksatna a thuakkhakte uh siksanin nei-in thasan uh hi.\nTupna kician a nei Abraham Lincoln in a neulai-in “Ni khat ni ciang America President ka hi ding hi”, ci-in taan 5 (Class V) a sin lai-in na tum tinten khin hi. A tup mahbangin 1860 kum in America-te President hong suak takpi hi.\nIndiate Prime Minister 11 na ahi Chandra Shekhar in ―Khat vei teh Indian Prime Minister hih ding ka tup ahi hi”, na ci hi. A tup bangin hong hi takpi mawk hi.\nMi lawhcingte‘n tupna kician nei uh hi.\n“Maang khat ka man hi”. Martin Luther King Jr.\n“Gualzo dinga kigingte mah a gualzo uh hi”. Ralph Waldo Emerson\n“Na maang tangtun ding na deih leh khanglo in”. Yiddish Proverb\n“Innkangpi ah a om manin Abraham Lincoln mi thupi hilo a, a tupna hang ahi hi”. Dale Carnegie\n“Na geelna bangin nungta inla, na tupna bangin kal suan in”. Henry David\n“Tupna nei te‟n leitung khempeuh zo ding uh hi”. D. Ambani\n“Tupna in mi khempeuh adingin kisam hi. Mi khat pen a tupna zahzah-in hau ding hi”. Kim Woo Choong\n2. Lungkia ngeilo\nProv.24:10 “Haksatna na tuah ciangin na lung a kiat leh, a gina lo mi na hi hi”.\nMi lawhcingte pen a pilpen teng, a khuak hoihpen teng leh a cidam pen, a thahat pente leh a haupente na hi khollo zaw uh hi. Mi neih bang nei zolo, mi nek bang ne zolo, mi nuai a om, bangmah hilo teng peuh hi thei zaw uh hi.\nMi lawhcing minthang tampi lakah a lungkia ngeilo a, lawhcinna a ngah Abraham Lincoln nuntakna en leng:\n1) Tagah, a nu bek tawh khuasa!\n2) Zawng lua in singluang inn ah teng!\n3) 1831—Sum bawlna ah sumh!\n4) 1832—Gamkek ukpi kiteelna ah—ngah lo!\n5) 1834—Sumbawlna ah sum leuleu!\n6) 1835—A it a nu‘n sihsan!\n7) 1836—Lungkia gawp a om!\n8) 1838—Gam uk thuvanpi kiteelna ah—ngah lo!\n9) 1840—Leitang thusaipi kiteelna ah—ngahlo!\n10) 1843—Congress Upa kiteelna ah—ngahlo!\n11) 1846—Congress Upa kiteelna ah— ngahlo!\n12) 1848—Congress Upa kiteelna ah—ngahlo!\n13) 1855—Senate Upa kiteelna ah—ngahlo!\n14) 1856—Vice-President kiteelna ah—ngahlo!\n15) 1858—Senate Upa kiteelna ah—ngahlo!\n16) 1860—America President kiteelna ah—-NGAH!\nAbraham Lincoln nuntakna ah lungkiat huai mahmah tase leh amah lungkia loin hong hanciam a, US President hong hi takpi hi. Amah pen tuciang dongin US President te lakah a minthang pen khat ahi hi. A zenzenin na lungkia hi leh US President suak ngeilo ding hi.\nMi lawhcingte thusim in lungkia ngei lo!\n“Lungkia, lungkia, lungkia ngei ken”. Winston Churchill\n“Na lungkiat ngei kei nak leh na lawhcing ding hi”. Dan O‟Brien\n“Lawhcinna thusim in lungkiat ngeilohna ahi hi”. Wilma Mankiller\n“Sagih vei na tuk leh giat vei tho in”. Japanese Proverb\n“Khatvei bek nungta ding na hih manin lungkia ngei ken. Kalsuan suak in”. Richard E. Grant\n3. Thadah lo\nRom.12:11 “Thadah kei unla, nakpi takin na sem un….”\nMi lawhcingte thusim khat in thadah hetlo a nakpi taka na sep ahi hi. Amaute in a hun uh hawm thawh uh a, hanciamin nakpitak in na sem uh hi. Midangte nuamtak ihmu in a naksiat dapdap laitakun na a semsemte ahi uh hi. Mi thadahte pen Pasian‟ cih thadah Satan‟ na ngawn in zang nuamlo hi.\nAmerica mi ahi Thomas Edison in ni khat in nai 3/4 sung khawng bek ihmu in sun le zan hanciamin na a sep man tu-in nuamtaka i zat ahi khuaphelep mei (electric) a kipan van a thak nam 2000 val bang hong mu khia, hong bawlkhia ahi hi.\nLeitung ah mihau in a minthang Henry Ford pen a hanciam leh a kuhkal mi khat mah hi-in thadah hetlo hi. Ama kum 28 a phak ciangin na bawlna (factory) khat ah thuvanpi sem hi. Nuntakna haksat luatna hangin hun khen bek tawh khutsiamna sang khat ah sangsia sem kawm hi. Kicingzo mahmah lo ahih manin nai sia bawlna phual (shop) khat hongin a hun awngkalin nai siate puah kawmin hong sem lai hi. Mi khat bek ahih hangin ni khat in nasep nam thum a sep kawmkal ah a hun awng sunsun ah mawtaw (motor) hong bawl kawmkawm lai hi. Ama hihtheihna zah tawh thadahlo, hanciam, kuhkalin na hong sep manin leitung ah mi haupen khat hong suak hi.\nMi lawhcingte thadah lo hi.\n“A neu mahmah hei khat tawh a lian mahmah sing kung khat sat mun peuh leng a tawp ah puk veve hi”. William Shakespeare\n“Ka tuukkhak ciangin ka hanciam kik,kik, kik hi”. Nick Vujicic\n4. Kuhkal ngiat\nLam.3:26 “Tua ahih ciangin thuakzawhna tawhngak kenkanzo leng hoih pen hi. A hong hotkhiat ding amah ngak ni”.\nPhil.3:13b “…..Tua ahihman in a beisa thute mangngilh bawlin mainawt in ka hanciam a…”.\nMi lawhcingte pen bangzah takin haksatna thuakin, lungkiat huai dinmun ah om mah tase le-uh zong hanciamin kuhkal ngiat uh hi. Haksatna sungah kuhkalna tawh khitui luangliang mah-in hong kal suante na hi uh hi.\nKuhkal i cihciang in ―thadah huai, lungkiat huai, lamet bei huai tase mahleh thadah lo, lungkia lo, lamet na lianpi tawh sem teitei, bawl teitei-in a tawpdong tun”, cihna ahi hi. Mi lawhcingte‘n tua thusim nei uh ahih manun lawhcing uh hi.\n John Aqurwary\n1968 kum in Mexican khuapi a kibawl leitung bup Olympic Marathon tai kidemna ah Tanzania gam aitangin John Aqurwary zong va kihel hi. Tua kum Olympic Marathon tai kidemna ah a minthang penpa khat ahi hi. Banghangin minthang hiam cih leh a kuhkalna hang ahi hi. Tai kidem a kipatcil lam un tuuk kha ahih manin a khe langkhat kitansak kha hi. Ahi zongin ki demna pan khawl sawm tuan het loin kuhkal takin hong tai teitei hi. Midang taikidemte khawl mang khinta uh a, amah pen nitak lam nai 7:30 ciangin tung zo pan hi. Mipite‘n zong ciahsan loin a tutna uh pan dingin khut na bet uh a, tha na pia uh hi.\nA tawp ciangin ―Banghangin khawllo a dem teitei na hiam?‖,ci-a a dot uh ciang in, ―Ka gam in tai (mile) 7000 gamlatna pekpan hong sawlna pen kidemna sunga a lut bek hi lo-a, a tawp dong dem dinga hong sawl ahi hi‖ ci-in a dawng hi. Tua bangin nat le sat thuakkawmsa mah-in kuhkalna tawh hong dem teitei a, a tawpdong hong tun hi. Tua kum kidemna ah a khatna ngahpa sangin amah min thang zaw, lawhcing zaw hi.\n Panama Canal\nPanama Canal (Panama Leitawhtan) pen a tawhtan ma un ahi theilo ding, a piang theilo ding dan a kilang ahi hi. Major General Goethal makaihna tawh hanciamin to uh hi. A kimciang khawng alaih/tawh khit uh ciangin lungkia lua uh leh lamet bei kisa lua uh ahih manin, na semte‘n tawpsan sawmin a van teng uh la-in ciah a sawm uh hi. Tua laitakin Major Genaral Goethal in “to kik un‖ ci-in thu hong pia a, hong to kik uh hi.\nMajor General Goethal makaihna tawh kuhkal takin hong tawh kik uh leh a tawptawpin hong zo khongkhong uh hi. Tuni dongin leitung bup ni suahna gam leh ni tumna gam lamte sum bawlna teembaw (longh) lampi thupi pen khat suak hi.\nKuhkalna in hong lawhcingsak ding hi. Mi lawhcingte kuhkal ngiat uh hi.\n“Lawhcinna leh lawhsapna pen kuhkalna ah kinga hi”. David Sarnoff\n“Dokdawn/toktol pen kuhkalna hang bek tawh teem-baw (longh) dawn tungzo hi”.\n“Kuhkalna i cih pen 19 vei tuka a 20 veina ah lawhcinna ahi hi”. Julie Andrews\n“Na lawhcin nadingin kuhkalna kisam hi. Kuhkalna in vanglian hi”. Mark R. Douglas\n5. A siate pen a pha suaksak\nGen. 50:20 “Note in ahih leh kei tungah a sia dingin na ngaihsun uh hi. Ahih hangin Pasian in tuhun-a mah bangin mi tampi te a nuntak theihna a pian nadingin a hoih dingin a ngaihsut ahi hi”.\nMi pawlkhatte thusia nengno khat hangin siatlawh semsem thei uh a, pawlkhatte in a hoihlam suaksakin lawhcinna in zang uh hi. A ginatlohna uh lawhcinna in zang zaw uh hi.\nMr. Ben Fortson\nKum 24 a phakin Van (motor) a sing a puak sawm leh gam taang khial kha-in a singtum in su kha a, tua ciangin a kawng pan a nuailam teng zaw ahih manin zato mang (doctor)te‘n a khe tegel tansak uh hi. Kaamsia kisa-in khasia mahmah a kum bangtan hiam a om khit nungin, hong kingaihsun pha kik hi. Tua ciangin nuihmai dan, kam siam dan leh omdan siam…cih khawng hong kisin hi. Tua ban ah laisim hong hahkat hi. Tua bek hi loin tumging (music) leh a dangdangte sin a, tua khitciangin Politics ah hong lut hi. A tutphah pei nei (wheel chair) pi mah tawh thu dotna leh dawnna khawng kisin a, thugen khawng hong kisin-in a tawpna ah Georgia State adingin Secretary of State in hong pang hi.\nAmah pen Sen gam(China) Hunan Province a teeng khat ahi hi. Kaamsiatna tawh 1995 kum in Truck Mawtaw pi tawh tuahsia kha-in a kawng nuaisiah a kitansak mipa khat ahi hi. Zato ah zato mang (doctor) te‘n a kawng nuaisiah ding hanciamin bawlsak/zopsak tawm uh a, ahi zongin deih bang zolo hi. A kawng nuai siah a om nawnloh hangin kaamphatna tawh a tunglam teng bel hong hoih bilbel hi.\nTua danin a lungkiat huai dinmun ah a om hangin, Peng Shuilin pen lungkia het loin, exercise khawng bawlin hong hanciam toto hi. Tua bang teng tawh sum bawlna lam ah hong lutin van zuakna (store) khat bawl-in a min ―Half Man- Half Price Store‖ (A mi a lang- Van man a lang) ci hi. Amah pen tu-in businessman khat hi-in lawhcing mahmah hi.\nMi lawhcingte in a thanem nate uh thakhauhna in zang uh a, a siate a pha suaksak uh hi.\n“A khial ngeilopa pen a sem ngeilo pa hi”. Theodore Roosevelt\n“Khat veivei midangte khialhna panin pilna i ngah thei zaw hi”. Henry Wadsworth Longfellow\n“A khialhna kipuah nuam lote khialhbeh lailai ding uh hi”. Confucius\n“A khialhna pan pilna ngahte‟n lawhcinna tangthu gelh ding uh hi”. Lloyd Cory\n6. Amah leh amah ki-ukzo\nProv. 16:32b “…khuapi khat ukna sangin ei ma pumpi ki-uk zawhna hoih zaw hi”.\nMi lawhcingte tangthu kan leng amau leh amau a lungsim, a pumpi a ki-uk zote na hi uh hi. Lawhcin nadingin lungsim, pumpi ki-uk zawhna in a bulpi khat hong hi hi. Ki-ukzo i cih ciangin tupna, ngimna kimakaihsak cihna zong ahi hi.\nKen Gnanakan in a gelhna ah, ―Bang mun leh hun ah ki-ukzawh ding kisam hiam cih leh 1) Na pumpi; 2) Na hun leh 3) Na uuknate ah ahi hi‖, a ci hi.\nJohn C. Maxwell in a gelhna ah, ―Ei-le-ei ki-ukna i cih in-I sep nop loh pen sem a, i tupna ah lawhcinna ngahna ahi hi. Na lawhcin khit ciangin nang-le-nang na ki-uk zawhna in hong makaih kik dinga na deihte na ngah ding hi. Nisimin ki-ukzo lecin na kisek to semsem dinga nuamsa-in na lawhcing ding hi‖, ci-in gelh hi.\nMi lawhcingte pen tupna mitsuanin ihmutsuah simin zong ihmu lo, gilkial simin zong an ne lo, gim simin zong tawlnga lo uh hi. A duh, a deih khempeuh uh ne in, lei pah pah lo uh a, a ut loh danun om zaw, nungta zaw, khuasa zaw uh hi. Amau leh amau ki-uk ngiat uh hi.\nDaniel leh a lawmte (Daniel 1)\nJudah gam ah kumpi Jehoiakin in a uk a kum thumna ciangin Babylon kumpi Nebuchadnezzar in Jerusalem hong simin hong zo a, Judah mite saal-in kaai hi. Judah kumpipa leh Biakinnpi-a van hon khat zong a gam vuah ciahpih hi. Tua lakah Daniel leh a lawmte zong hong kihel kha uh hi. Babylon pilnate sin dingin Daniel leh a lawmte zong hong kiteel kha hi.\nAmaute pen kumpi inn sunga nasem dangte mahbangin nisim-in an leh lenggahzu tawh a kivak dingin kumpipa in thu pia hi. Ahi zongin Daniel in kumpipa inn sung a om an leh lenggahzu tawh a pumpi a thanghuaisak lohna dingin a lungsim a khensat hi (v.8).\nDanielte lawmta in kumpipa an leh lenggahzu a duhlo zong hilo kha ding uh hi. Ahi zongin a pumpi uh thanghuai sak nuamlo uh hi. Amau leh amau ki-ukzo uh a, Topa in thupha a pia hi. Amau leh amau a ki-uk zawhna hangun a dang teng khempeuh sangin a hoih zawk tuam lam uh mu uh hi (v.19). Tua ahihman kumpipa vaihawmna gam sungah ulian pawl suak uh hi. A lawhcing uh hi.\nMi lawhcingte amau leh amau ki-uk zote ahi hi.\n“Midangte upmawh loh mipawl khat lawhcing uh hi. Ahi zongin amah leh amah a kimuangngam lote lawhcing ngeilo uh hi”. Herb True\n“Kimuan‟ ngamna in midangte nuntakna ahoih zaw in khel thei hi. Na theih gige dingin ah nang-le-nang a gualzo dingin ki-um lecin nang adingin leitung hong hoih ding hi”. Mary Ann Mobley\n“Lawhcinna thusim in kimuan‟ ngamna ahi hi”. C.N.Bovee\nGen.1:26 “Tua ciangin Pasian in, „Eima lim, eimah hong sunin mihing bawl ni; tuipi ngate tung, huih lak vasate tung, gan hingte tung, leitung khempeuh tung, lei tunga a bokvakte khempeuh tungah ukna neisak ni‟ ci hi”.\nRom.8:28 “Ama deihna bang a sem dingin Pasianin a hong sap amah a it eite‟ adingin na khempeuh a hoih lamin piangsak hi, ci-in i thei hi”.\nNang pen Pasian lim-le-mel sun-in leitung ah a nungta mi khat na hihna na kitel leh Pasian hong piak septheihna, hihtheihnate zangin hanciam, kuhkal, lungkia loin na kalsuan leh lawhcinna nang ading ahi hi. Leitung ah mi lawhcingte‘n lawhsapna cihte na thuak masa uh hi. A lawhcing i cih mite pen a lawhsam mite mah ahi uh hi.\nTopa in midangte zong lawhcinna pia ahih leh nang zong hong pia taktak ding hi.\nLai gelhpa Sia Dong Za Mung.\nSource : LAWHCINNA LAMPI (Laibu)\nKammal Hoih Laibu Pasian Thu Thuluui/Articles\nItem Reviewed: NANG LEH LAWHCINNA. Gelh - Dong Za Mung Description: Rating: 5 Reviewed By: Cinpu Zomi


timestamp: atn

url: =Tukum 2015 Kawl Gambup Kiteelpi Khitah Zomi In Koilam Maingat Ding? - Laibu Saal\nHome > Thuluui/Articles > Tukum 2015 Kawl Gambup Kiteelpi Khitah Zomi In Koilam Maingat Ding?\nTukum 2015 Kawl Gambup Kiteelpi Khitah Zomi In Koilam Maingat Ding?\nThusung: Bob Tuangpi\nYangon,Union of Myanmar\nIvekpi’n izanuam aa zanuam takei zong, imu nuamin munuam kei zong, ibil dim, imitdimin izakzak, imuhmuh tunai thu leh late in nisuahna nitumna leh asak akhang igambup leh leitungbupah izakzak thu in, tukum gambup kiteelpi(general election) tak teh kua party mee pia ding? Kua party ii palai/tanggmi mee pia leeng, imailam kum(5) sung vilvel igamvai, iminamvai kizentakin deihsakna lungtang leh ngaihsutsiamnakhuak tonkhawmin hong makaihzo ding uh hiam cih gambup thawnin innsak innkhang, lokuanna vaiciahna leh mun citengah mi kici khempeuh, piteek,puteek,nungak,tangval leh naupangte in lawp mahmahna lungsim leh asia apha lametna khat ciat tawh kiseel, kikumin kigamlum mahmah ta aa, ahi ding takpi zong ahihi. Tua bang peello iphuutkhak ding thute, imailam ding deihkaih hetlo leh siangtakin thuman thutang tawh sutsuk giapgiap ekh ding hihang!\n(1) Myanmar Gambupah Gamthu Semngei Leh Asem Dingin Kigingkholte Thu Bulkhehkhiatna\nKawlgam pen minam kim tawh kilam kiphutkhia gam(multiculturalism) gam hi aa, 1983 gambup gammi leh minam ciaptehna ah minam tuamtuam 135 val bang kiteeng khawm kibusa khawm hi. Tua minam tuamtuam lakah ahuampi in gamthu ah (political point of view) nammih bekin minampi nih kikhenkhia thei hi. Tuate in mualtungmite makaih mualtunggam phualsat minam tuamtuamte leh kawlzang phualsat kawlmite makaih kawl party te ahi hi. Akhatna-ah kawlzang phualsat kawl mite makaih gambup huam party lian nih ahi NLD leh USDP om aa, tua banah sanggam Kawl mite mah ii makaih party tuamtuam (10) kiim mah om hi. Tua Kawl mi khempeuh pen Kawl biakna bia leh Kawl ngeina kip let mahmah uh aa, Kawlgam bup pen amau thu bek tawh pai ding, amau bek in Kawlgam bupah to sem dingin mualmi khempeuh pen amau nungzui ding leh sawltak ding bekin hong deih ban vuah, Kawlgam buppi pen Kawl ngeina, Kawl milim biakna umsak zuisak ding, Kawlpau pausak ding, Kawl tatdan, Kawl ngeina, thuciinte Kawlgam bup zanggam khamgamah kizeelsak ding cih ngaihsutna koi kiukiau khat tawh apanla vive uh hi aa, I gambup suahtakna kiciamna mualmi zangmi liangkokikimna tawh ipupate banzaal tawh kiphutkhia Panglong thukimna leh kiciamnate ahaltum nuam leh abeisaknuam vive uh hilel hi.\nTua ahih manin, minam tuamtuam tawh kilamkhia kiphutkhia gam khat pen ahuaikimin paina ki-ukzia(state-nation) tawh gam ki-ukna kalsuan ding kimlai, minam tamzaw khat bekin humpi sahawmin minamdang teng valhtumna gam ki-ukna kalsuanzia(nation-state) tawh mualmi teng hong valhtum nuam vive uh hi cin, akam vuah agenkhiat loh uh hangin akhekhap uh tawh ahailo peuhmah in kinaak theih lua mahmah hi.\nHih Kawlte’ nungthuapah, gam biakna makai teng om uh aa, biakna dang teng zawhthawhthu tawh ahizongin, aiisa longeekzol bangin ahizongin sumtha tawh mimaltha tawh panla uh aa, tua teng pen Kawl mihau sumhau teng in bawhhuansuk lai uh hi. Hih biakna uangzatin alangkaipawl(radical Buddhists monks)te nungah Kawl minampi lungsim ngaihsutnavom(radical Burmese nationlists) teng amau mun tekah amau lampi(tactic) tawh taiciat uh aa, angimna akung uh pen limtakin geelkholhna(smart strategy) tawh mun khempeuh gambupah kipei tek uh hi. Amau ngimna bulpite in:Kawlgambup Kawl mite khutah om den ding, Kawlgambup Buddhist suaksak ding, Kawlpau leh Kawl ngeinate gambupah zungthuk khasak tetek ding, minam neu teng kawlmi suaksak ding cih ahihi. Hih teng banah amau mun ciat pan sumbawlna sumlei sumzuakna, gamthu lamah, galkap semlai semkhinte in athuap ban vuah tuate nungah kawl mipil misiam (strategists)te in alampi ding uh laikung tawh sialsak lai uh aa, hi mite pen amau mun tekah thunei mahmah mithupi leh mi’zahtak(elites&oligarch)vive uh hilai hi.\nAnihna, mualtung phualsat mualtung mite makaih mualtung party te ahih leh ideihna ilungsim itupna(political goal&political desire/demand) akibangkim sitset kei zongin ibulphuhpi in liangko kikimna Kawlmi peekkhat Zomi peekkhat cih Panglong lungtang(Panglong spirit) kibulphuh tek ahihi. Mualmi party ah thahat mahmah a om bangin anennen party zongh tampi tak mah om aa, ahizongin amau deihna bulpi leh ngetna sunmang ahih leh kilamdang tuanlo hi. Hih Panglong lungtang pen 1990 gambup kiteelna azo mualmi kipawlna(United Nationalities Alliance)te in khauhtakin len uh hi. Tualo, 2010 kiteelna ah alut mualmi party kipawlna(Nationalities brotherhood federation) pawl ahih leh hilam cizeel hualam cizeel dinna kician tatak neingamlo uh hi. Tua teng banah, thautawi kipawlna(United Nationalities Federal Council)te zong pawlkhate kumpi tawh thukimna suaikai dingin khu vingvung zeel, daizeel cih bangin upna ngetna khat tek tawh atawntawn laitak uh zong hi.\n(2) Abucing Khantohna-ah Zomi Minam leh Gamkhatah Imualsuah Nadingin:\n(a) Mihingtha bulpi(human capital)\n(b) Khuasak Nuntakna bulpi(social capital)\n(c) Leisung sumpiang bulpi(natural resource)\n(d) Gamthu ah munlakna leh khanlawhna bulpi(political capital)\n(e) Ngeina lapsangna leh kepbitna bulpi(cultural capital)\nHih atung aa teng thubulpi(5) tawh akilamkul hi. Tua tengah imualsuah nadingin suahtakna(freedom), minam panlakna(national politic) tawh ikalsuan khit teh ikisapna bulpite suaktatakin I Zomi nam buppi huamah damdamin kitai zo pan ding hi. Zomi te in hih thubulpi tengah ilawhcinna ding leh I lamzann theih nadingin athupi pen in ei leh ei kivaihawmna(self-determination) kisam hi. Tua ingah masak theih kei leh hih atung aa akhangto minam khat leh abungcing lawhcinna lampi ah I Zomi leh Zogam kimualsuahzo lo ding banah Kawlmangpa’mai mah ikunkun kul ding hi.\nEima innsungah eite in ideihna pen thuneihna leh kibelpawlin kizingvaihawmna(self-ruled&shared ruled) hizaw hi, eite deih ipupate sunmang zalmang sanggam aw! Igamah igamthu ah thuneihna (legislative power, judicianry power, excutive power) teng ineih theih I khutsungah ingah theih nadingin iminam siksanin panla I minam party bekin muibuntakin sem thei bek ding hi. Panglong thukimna-ah eimun tekah kitualvaihawmna(autonomous)leh kibelpawlna(federal union) tawh pai ding cih a om banah inntuantheihna(right to succession) om lai hi. Greek kammal pan hong piangkhia autonomous akhiatna in auto=ei leh ei, normous=thukhun acihnopna-ah ei leh ei ki-ukna leh I ki-uk nadingin ei mahmah in thukhun bawl cihna ahihmanin ei hamphatna pen ivengte va kholhkholhlai ding maw sanggam? I hamphatna I satanh ong kiguuksak pen Zomi te in va maibiakbiak sawm lai ding ihiam? Hibang himawk leng zingciang imailam bel dahhuai mahmah mawk ding banah guu anei singkung pen tui va buakbuak tawh kibang ding hihang cih phawk hun lua mahmah ta hi.\n(3) Hangsaktakin Zomi Ading Nuntak Hunta!\nTukum gambup kiteelpi teh zanggam khamgamah akidem ding hong makaih nuam hong uk nuam party leh palai/taangmi(MP) dingte khuaikhasing bang hethutta uh hi. Myanmar gambuppi ah mun (1158) hong kituh ding uh hi. Gambupah innpi dawltungnung( house of nationalities/upper house/amyotha hluttaw) palai dingin mihing(168 mps), innpi dawlnuainung ading mihing (330 mps)(house of representative/lower house/pyituh hluttaw), tua banah gamkee(state&region/division) (14) innpi(state&region parliament) bupah taangmi mihing (660 mps) munah vuikhu liang meitungliangin hong kidem ding uh hita hi. Angahte in maikum March11,2016 kum panin March11,2021 ciang dong gambupah thuneihna leh vaihawmna mipite sawlna leh piakna dungzui-in hong vaihawm ding uh hi.\nZogam(Chin state) Phualsat Party Tuamtuamte\nIZogam ah adem ding party te’tangthu suutkik pak hileeng, USDP pen tulaitak kumpi party ahih banah galkapte’ innsung pan hong piangkhia party hi a, 2011 pan tuciang dong igam makaih party ahi hi. I Zogam leh Zomi ading asep uh khat zong omlo-in lampi nangawn tudong Thangho leh Liando te unau’ lenlai mah bangin leivui kitungin pupate bang hong phawksak mahmah khat party ahi hi. Zomi leh 2014 gambup milip kisimna-ah hi party pan I palaite in I mipih sapih Zomi vive hinapi’n leitungah Zomi cih ipupate kilawhna I minam min abeisaknuamte ahih ban vuah Kawlmangpa’ sawltakte ahi uh hi. Kum(5) sung Zomi te in muangtakin tanu semsak khin hang aa, amau an avak apute khut hong keikik ekh mawk uh ahih manin maikum (5) sung pia lai leng igam hong zuaksak ta ding uh hi. Ngaih sun thei leeng anai himai! Naak ngaihsut mahmah oo!\nNUP(national unity party): zong eimi palai mah hong kipan ding hi. Hi party pen U Ne Win gamhluah party hi aa, 1988 gambup buaina khitah Mah Sah Lah party(Myanmar socialist programme party/Burmese way to socialism) in mipi akhemkik nadingin aphutkhiat Ne Win huancingte vive makaih kawlte’ molhtum mah ahi hi. Kawlgambup ASEAN gam(10) ah ahau penpen gam pan azawng penpen khutdawhngen gam isuahna dingin gambup atoknoi asemnen asatzan, Zomi te sanggam melma-in I kitotot nading kikhemkhapna(divide&rule) avaihawmkhia leh I beh iphung, iteenna khuazui-in hong satkham 1983 gammi hihna upadi abawlkhiate suan leh khakte’ party hizen hi. Kawlgambup ASEAN(Association of Southeast Asian Nations) gam khempeuh lakah gamzawng pen asuaksak ekh champion hi uh aa, tun mee piakik inla igam uksak lecin Zomi bup in lampitung tengah khutdawh inget ding simloh lametna omlo hi. Ngaih sun in! Naak ngaihsut mahmah in! Sahang meilen ibang kha ding hi!\nChin cih min paulap Chin party tuamtuamte: Naak ngaihsuthuai zaw tham hi sanggam! I vengte ci ding ihiam?I pakik ii tate ci ding ihiam? Igamhluahza hong sut dingin kitomtomte uh hi cih na thei hiam? I hamphatna ding om sunsun teng hong liaktumsak denkeii sanggam melmate uh cileng ka khial diam? Apualam mite’hong sapna Chin cih adeih kineihkhem uh aa, ipupa ngeina leh gamhte sum tawh zuakzuak ta uh hi. Ngeina kician tatak neilo uh ciding ihiam Kawl ngeina peuh thupisakin zuih kipanpanta uh hi. Kawlte kiangah tokai ding bek gengen uh aa, milim peuh biaksawmsawm ta uh hi. Chin cih pen sumbawlna leh pawlzotna-in nei lel uh aa, thuman thutang leh pupa ngeina taisan sawm uh ahih manin lampial ta uh hi. I pupa ngeina leh Vanglian Anungta Pasian’tate ihihna iminam hihna alakkhia(our national identity) sum tawh zuak kipanpan ban vuah kawlte maibiakna-in hong neihsak lel ta uh hi. Chin cih min paulap pongmawk uh aa, asungthu vuah beh khat lawhcinna ding amau tanau suan leh khak golzol nading ciang peuh tawh pai lunglung lel uh hi. Zomi te nungah molhtum tawh ideeklam pan hong ngimngim ta uh cih na phawk ta hiam?\nNLD party zong amau leh amau in gambup party(union party) peuh kici nong zen uh hi. Naak hihloh lua mahmah hi. Thuneihna angahma-un mipite aisa-longeekzon aa hong zol uh hilel hi. Gambupah nung abeisa kumpi semte sangin ahoih zawk leh hoihzaw kha mah in teh! Ahizongin Zomi leh Zogam ah innteek ding leh zingvai nitakvai hawm ding pen kawlte sangin Zomi siksanin minam leh Zogam ading munla I minam party(ZCD) bangin vei tatak ding uh hiam? Naak ngaihsut mahmah ni maw! Kawlte Zomi leh Zogam suahtakna ding leh khantohna nangin banghunin bangzah thongkia ngei uh hiam?Hai om mulmul mawk nawnlo-in an Ineek aa igil avah kilkel ciangciang tawh awng auau pong mawkin ciakciaklo ding hihang! Zu leh va ganhingte zong a namnamin tonkhawm busa nungta liailiai buang uh hiven!\nDeihsak Vaikhakna leh Thubuptuahkikna(concluding remarks)\nUte naute, itluat ka mipih sapih Zomi khempeuh aw, tutung gambup kiteelpi ah ademding party leh mimal tuamtuam atung aa kong gensa mah bangin kawlgambup ah (100) kiim bang kidem ding uh aa, Zogam ah zong konggen khak loh party adem ding adil aha-in om lai ding hi. Mite in bangbang agen zongin, minam ading minam siksanin asem dingin hunhaksat lai pek pan tuni dong anuntakna asisan khua-ul kai-in Zomi leh Zogam aci tinten den hong hu ding hong aangvan ding minam minsel party Zomi Congress for Democracy(ZCD) bek Zomi Zogam phualsat meekuanglui dingah amuanhuai lametna om hi. Gamthu semngeilo, gamthu theilo, minam itlo taangmi/palai khat mipite in mee(vote) pia dih zen mawk leeng bang tawh kibang ding hiam cih leh galkap ngeilo, thauging akihta zawzen khat galmai samai ah akuan dingin asawl mihaipa/nu tawh kibang lel ding hihang!\nI minam party ahilo, party tuamtuam teng, Chin min pua party ahizong, Kawlmi te makaih party ahizongin abeisa kumnga sungin mee piakhin hihang! Hoih leh hoihlo ithei khin ciat hi. I minam minsel party ahi, Zomi Congress for Democracy(ZCD) party leh taangmi/palai te peuh mah bel tutungin amimal leh a party ideih aa, deih kei tateu zongin sin limlim phot leng kikhialo ding hi, ka cingam hi. Adang teng itheihsa hiven mataw! Kamsiatna leh deihloh penpenin, ZCD party leh palai/taangmi teelcingte in iminam I Zomi leh Zogam tungah hong citaklo-in adangte bangin hong nehpiiksan vial vua leh bel Democracy in mipi tungah hamphatna hong piak leh gammi khat hihtheihna thuneihna om bangin I minambuppi in khutzepin entuanlo ding hihang!\nZomi Sisan thu, leitang thu gamh leh gou thute gen dingin Kawlgambup innpi(hluttaw) ah isawltak ding leh I thuvan dingin ipuak ipaisak, tutna tawmvei ipiakte in Democracy thuguipi palsat leh mipite hong simmawh vua leh nu leh pa ahi mipi in athumanglo itate thukhun om bangin mawhpaih giapgiap ding hihang! Taangpi taangta kisapnana(people’s needs), mipi deihna(people’s desire/demand) thudonlo leh mipi thuakna leh ngaihsutna(public opinion) hong zahtak kei vua leh gawigiapgiap lel ding hihang! Mipi pen tawntung Nu Leh Pa ahih mah bangin Nu Leh Pa’ thumanglo tapahai/tanuhai pen adaupailoh lawhcinloh nahlawhpeekloh mah bangin Nu Leh Pa ahih mipi khempeuh in ithuneihna(voters’rights) tawh hemkhia lel ding hihiang! Mipi zong pilvangin I taangmi/palaite simtat maw? Zuau tat maw? cih etcikna phualpi(watch dog) tampi igeel toto lai ding hi. Akizen gammi (active citizen) tampi zong I makaite I khihna(check&balance) dingin hanciam toh lai ding kisam hi.\nTua ahih manin, ute naute, pi leh pu, nu leh pa, lia leh taang, Zomi kici khempeuh aw, ka lungtang leh ka khuak sung pan deihsakna tawh iminam ading ka geelgel tak ciangin, tutung kiteelpi petpet ah bel I minam minsel party ahi Zomi Congress for Democracy (ZCD) limlim tutungin na lungtang kiu khat pan na hih theihna iminam leh gam adingin na meetang khat na pia phot limlim in! cih zahtakna leh itna tawh hong thumcip ing! Iminam ingeina ahuding leh akem ding panlakna(national interest), ileitang iminam akem ding(national security) ding leh gamthu ah minam siksanin panlakna(national politic) dingin ZCD simloh zanmah aa muinam zaakman leh ulian ut man peuh tawh kam dimdimin apaupaute’khemna um het ken aw Zomi!\nTungtham muhtheihnate pen kuakua kumpi akah zongin, khantohna(development) pen hong naaksep mahmah ding uh aa, aseploh uh phamawh, sem kei le uh leitungah amaitang uh kumpi in lakngam nawnlo ding uh hi!Khantohnate pen hong naakpai lua mahmah ding hi! Ei’ kisap masak pen Pasian’ hong piaksa I pupa minphuahsa iminam Zomi bulkipsak ding leh lapsang ding abulpi phutkipna(foundation) leh zungthukkhakna(uplifting)hi. Kawlgambupah Zomi tangzaitakin taisak ding ahihi. Hih nasep sem dingin ZCD lo peuh mah kuama’ tu kuama’ ta tutadihin omlailo hi. Naak ngaihsut mahmah in! Zomi leh Zogam’ading ZCD panpihin buakhuan photphot dih ni Zomi aw taikhua valta!\nI Website ading in phalna hong piak ahi hi. Lungdam,\nItem Reviewed: Tukum 2015 Kawl Gambup Kiteelpi Khitah Zomi In Koilam Maingat Ding? Description: Rating: 5 Reviewed By: Cinpu Zomi


url: =India, Imphal ah akiman sanggam Tuimui te vai Update :: ZOMI DAILY\nposted on 4 May 2018 at 9:09 am Lomkholna: News, Zomi, ZYA\nNung Kha sung a thupiang maban vai: ZYA Saklam le Khanglam makaite ahun zui in Tuimui sanggamte thu omzia kizasak thei zel hi ung. Amau pen case 3 bangtawh awksak uh ahih manin vai pen lian mahmah a, Lawyers (Sitni) hoih mahmah khat kawmin a vaite amanlang theithei in alem zawh nading ahanciam mahmah laitak uh hi.\nZYA Saklam (India) in ahoih penpen ding a vaihawmna ah Zomi Human Rights Foundation (ZHRF) India in zong nana panpih to lai ahih manin vaipen tampi lembeh zaw lai hi.\nNidang bangnawnlo in Saklam zinnuam Sangkah ding, nasep zong ding, zato kilakding le sumthalawh ding cih kikuan den ahih sawnsawn tawh kikham thei lah hitak lo ahih manin athu omzia te hoihtak kan masak ding kizasak nuam phapha hi hang.\nBuaina nei kei le uh kuamah kiphawk khalo napi in, matlehen athuak tak uh teh ZYA tung tuzel ahih manin khualzin, gamvakna ah kidop huai ziate le thu om thei ziate hoihtak kan masak ding kideihsak mahmah hi hang.\nI sanggamte vai amanlang theithei a hong suahtak theih nading un, Thungetna tawh panpih ciatni ei.\nImphal Tulihal International Airport ah\nTuni April 14, 2018 nitak 3:00pm in Imphal Tulihal International Airport ah sangam Tuimui Khuami (Kawlgam) pan Khawl Nuam, Lun Cing, Thang Sian Kham te Bangalore a nasem dinga paisawm Airport Security te’n man uhi.\nIdentity card dinga Driving licence a zat pen a sit hilo/fake ahih banah Burma mi kahi uh a kicih manin kiman uhi. ZYA India in a kizak apat pan kila in i mi i sa ulian thuneite tawh pangin tatkhiat teitei ding vai kigel a, pan kilak laitak hi, maban bing mah mah hi.\nMore: Tuimui khua ah akithat Pa Gin Sian Siam luanghawm Sawbua ah kivuita\nZYA India seplebawl zia ding Topa’n hong kithuahpih nading in Thungetna ah phawkni.\nZYA India pan zaksakna hong khah sawn ing.\nZYA Myanmar HQ (April 14, 2018)\nPrevious: Cici Nawn Kei Ni\nNext: US Federal Kumpi nasep (US Federal Job) thu tomkim


url: =Tulaai Leitung Thuthang Tuamtuam Updates July 25, 2015 :: ZOMI DAILY\nposted on 26 July 2015 at 10:39 pm Lomkholna: Khawmpau, Myanmar, News, World, Zomi\nØ Pakistan gam saklam ah July 25, 2015 ni guahtam luatna hang in tui khang kawikawi a mi 42 sikhin ta in Inn le lo tampi asiat ban ah Inn le lo nusia in mitampi tak in bukna muanhuai zong taaikeek ngeingai uhhi.VOA\nØ 2015 November 8 niciang kibawlding Kawlgambup kiteelpi na ah SNLD Makaai U Khun Tun Oo leh Azalian adand mi 4 te in Mee Kuangluilo ding ci in July 25, 2015 ni in taangkokhia uhhi. Ahzong in MP Candidate mi 150 tawh amunmun ah nasiatak in kuang lui veve ding ci uhhi. Parliament sung mah bang in apualam ah zong nasepding thupizaw om cilel uhhi.VOA\nØ Britain Prime Minister David Cameron Asia gamlam Sum le paai vaai tawh kisai in khualzin July 25, 2015 ni in ongkipan ta a, ni 4 sung Asia gamsung ah taamding hi. Ni 4 Ataam sung in Indonesia President Joko Widodo leh Malaysia Prime Minister Najib Razak tawh holimna neikhawmding a IS misok te vaai kikum ding uhhi. Indonesia gammi 500 leh Malaysia gammi 200 IS misok gaalkaap asep laaitak ahihi. BBC\nØ Kenya gam sung ah July 25, 2015 ni a kibawl Global Entrepreneurship Summit ah US President zong vakihel theia, Kenya gam ading in Puzukholh kawm ahihman in apu te $1billion letsong vapuak hi. Apu te atupa uh bangteng ongpuasakdiam cih mipi in kilungluut mahmah hi. CNN\nØ IS misok te Turkey gam ommuang kimlaai va nawngkaai sak uh ahihman in Turkey ten Syria gamsung a IS phualpi zawdeuh teng July 24,25 sung Vanlam tawh Bomb bankhiat uhhi. Tuaban ah IS tawh kizongding a upmawh mi 500 mang uhhi. US tetawh kipawl taktak in IS te zialding in July 25, 2015 ni in taangkokhia uhhi.BBC\nPrevious: Hi nasa hiam?\nNext: Jordan Gungal aom Zaatari Refugee Camp


url: =Tuni dong World Cup a gualzote\nYou are here: HomeNewsSports NewsTuni dong World Cup a gualzote\nWritten by Khampi Published inSports News Wednesday, 11 June 2014 14:24\n~ By: Khampi, Malaysia\nI theih tek sa bang in kum li teh khatvei ta kidemna ahi football World Cup pen tukum Brazil ah hong om nawn ahihman in World Cup thu tuamtuam i gen toto lai ding hi. Tutung in World Cup a pian a kipan tuni dong a ki suihna gam leh Winner leh Runner te i theih sasa himah taleh a kiphuat cil 1930 pan tuni ciang a gualzo te hong gelh kik nuam ing. World Cup ki phuat cil ahi 1930 kum hi in Uruguay in inntual (host) sem uh a Final dong na kahto zo uh hi. Final ah a gam veng (inveng) ahi Argentina tawh hong ki tuak uh a Uruguay 4-2 Argentina tawh hong zo in World Cup ngah masa pente hong hi uh hi.\nWorld Cup ah nihvei na a hi 1934 kum ciang in inntek Italy in hong sem in amau zong inntual ah Final ciang mah hong tung leuleu uhi. Final ah Italy 2-1 Czechoslovakia tawh tawh hong zo in Wrorld Cup a nih vei na Champion hong ngah uh hi. 1938 Kum ciang in a yhumvei na World Cup hong tung leuleu in France te inntek hong sim in Final ah 1938 kum a Champion Italy leh Hungary hong ki tuak uh a Italy 4-2 Hungary tawhzo in Italy te nihvei a kizom in Champion hong ngah uh hi. World Cup pen Kum 4 teh khat vei ta ki bawl hi mah tase leh 1942 leh 1946 te ah buaina tuamtuam tawh bawl zo lo uh hi. 1950 kum ciang in hong ki pan kik leuleu uh a inntek Brazil in hong sem in Final dong mah hong tung tozo uh a Final ah Uruguay tawh hong ki tuak uh a Brazil 1-2 Uruguay tawh Uruguay in hong zo a Champion nihvei hong ngahta uh hi.\n1954 Kum ciang in Swizerland in inntek sem in Final ah Germany leh Hungary hong ki tuak uh a Hungary te Final nihvei hong tung to zo mah tase leh Champion hong ngah zolo in Germany 3-2 Hungary tawh Germany in Champion hong ngah hi. 1958 kum ciang in Sweden in inntual hong sem in Final dong hong tung to uh a Final ah Brazil tawh hong ki tuak uh hi. Brazil 5-2 Sweden tawh Brazil in Champion hong ngah uh hi. 1962 Kum ciang in Chile in Inntek hong sem in Final ah Brazil leh Chezchoslovakia hong ki tuak in Brazil 3-1 Chezchoslovakia tawh Brazil in 2vei ki zom in Champion hong ngah kik uh a Italy khit teh nivei ki zom a Champion ngahte hong hi uh hi. 1966 Kum ciang in football uk tampi in ih tha piak pha diak a hi England in inntek hong sem in Final dong hong tung to zo uh a Final ah England 4-2 Germany tawh hong zo in Champion hong ngah uh hi.\n1970 kum ciang in Mexico in inntek sem in Final ah Champion nihvei a kizom a ah ngahte gel ahi Brazil leh Italy hong ki tuak uh a Brazil 4-1 Italy tawh Brazil in a thumvei na Champion hong ngah hi. 1974 kum ciang in Germany in inntek hong sem in Final dong hong tung to zo uh a Final ah Inntek Germany in Germany 2-1 Holland tawh hong zo Germany in Champion hong ngah hi. 1978 kum ciang in Argentina in inntek sem in Final dong hong tung to zo uh a Final ah Argentina 3-1 Holland te hong zo in Champion hong ngah uh hi. Holland te pen thumvei a kizom in final hong kahto uh hi na pi in a nihvei mah in a nihna hong ngah hi. 1982 Kum ciang in Tulai tak Champion ahi Spain in inntek sem in final ah Italy leh Germany hong ki tuak in Italy in Italy 3-1 Germany tawh hong zo in a 3vei na Champion Italy in hong ngah hi. 1986 Kum ciang in Mexico in Inntek sem leuleu in Final ah Argentina leh Germany hong kahto uh a Argentina in Argentina 3-2 Germany tawh hong zo to in a 2vei na Champion hong ngah uh hi.\n1990 kum ciang in Italy in inntek hong sem in final ah 1986 Kum a Final kah tegel ahi Germany leh Argentina hong ki tuak kik uh a Germany in Germany 1-0 Argentina tawh hong zo kik in 1986 kum a ah lelh uh hong loh kik zo hi. 1994 Kum ciang in US in inntek hong sem in final ah Champion tam vei a ngah pente gel hong ki tuak kik leuleu uh a Brazil mah in Brazil 3-2 Italy tawh hong zo in a 4vei na Champion hong ngah uh hi. 1998 Kum ciang in France in inntek hong sem in Final ciang hong tungto zo a Champion tam vei ngah pen ahi Brazil tawh hong ki tuak uh a France in France 3-0 Brazil tawh hong zo in Champion hong ngah uh hi.\n2002 Kum ciang in Asia gam Japan leh South Korea ki pawl in inntek hong sem in final ah Brazil leh Germany hong ki tuak uh a Brazil in Brazil 2-0 Germany tawh hong zo in a ngavei na Champion hong ngah uh hi. 2006 Kum ciang in Germany in inntek hong sem in Final ah Italy leh France hong ki tuak in hong ki si khop mahmah uh a Penalty dong hong ki sui in Penalty pan in Italy in 5-3 tawh hong zo in a livei na champion hong ngahta hi. 2010 kum ciang in South Africa in inntek sem in final ah Spain leh Holland hong hi tuak in hi tegel zong hong ki si khop mahmah uh a 116 munite dong hong ki din uh a Iniesta in goal hong khum in Spain in Spain 1-0 Holland in Spain in Champion hong ngah hi .\nTukum 2014 ah inntek Brazil hi in kei upmawh na ah Final ah inntek Brazil leh Argentina kah to kha in ka um a Argentina in Champion ngah in ka um mawh hi. Nou e leh?\nMore in this category: « Spain: Champion Ding A Lam-Et Nihna Tutung WC Brazil mipi ngaihdan »


url: =17. TUPNA MUN NEIH A MANPHATNA – FGA Tulsa\nApril 21, 2019 Comments Off on 17. TUPNA MUN NEIH A MANPHATNA Zokam FGAIM\nTupna mun nei lo a nasep pen cimtaak baih a, a manphatna om lo thei hi. Nasep ding khat peuhpeuhah a tawpna om khin a, lawhcin i sawmna leh i sepdan kilamdang hi lel hi. Tupna mun nei kei le’ng, i kipatna mun i thei kei ding a, i tunna ciang leh i maban bang hiam cih kithei lo ding ahih manin tupna neih pen manpha mahmah hi.\nNasep manphatna kilangsak hi\nNa i sep ciangin i thupingaihsut leh i thupingaihsutlohna pen i tun sawmna in sai nuam mahmah hi. Kumpi nasem pawlkhat in a sep lai uh pen bang hangin sem uh a, bangci bangin tawp ding hiam? cih a theihloh manun nasep mazang thei lo hi kha thei hi. Company ah kilim hilh mahmah uh hi. Tua banga a goal uh a kihilhcian zawh uh ciang a sepdan mazang leh baihzaw thei uh a, thanuam-in, a tawpna pen a tawlhuai mahmah ding ahi zongin amau leh amau kizo khin uh hi.\nA kisap dan hong ngaihsunsak\nKimawlna-ah goal khum dingin khauh taka khatvei suih bek thupi lo a, ball hawl, lang lamte khem, hat tai, dam tai, midangte kianga piaksawn leh midangte pana lakkhiatte kisam khin a, a hun taka zatsiam ding ahi hi. Mi pawlkhat in tuhuna a bawllung hawllai uh buaipih lua uh ahih manin a zawh cianga hong tung ding ngaihsun kha lo thei uh hi.\nNa khat peuhpeuh i deih om a, mi in kisam a sak omin, a kisam taktak om hi. Tua ahih manin na khat peuhpeuh mite in kisam a sak man uh hiam, i deih man bek hiam a sem loin, kisam taktak ahih manin sem le’ng tua pen manphapen hi.\nThatang hong zangsiamsak\nHun khat laiin ngapi (whales) 300 tak pen tuipi gei piaunel lakah a gualin si cih thu kigelh hi. A hang a kancian uh ciangin hih ngapite in a ann uh nganeu,\nsardineste pen mat sawmin delh uh a, nganeute pen tuipi gei lam, tui thuklohna lamah taiin, ngapite in ngaihsutna nei loin mawk delh uh a, lianin gik lua uh ahih manin tui thuklohna mun a tun uh ciangin tang thei nawn lo uh hi. Nganeute baih taka a pai khiat theihna munah awkcip uh hi. Ngapite pen a thatang uh zong hatin, thupi uh a, a goal uh pen ann khatvei nek ahih hangin a ngaihsutna uh zang siam lo uh ahih manin a hatna uh pen sihna hong suak mawk hi. A goal uh pen amau adingin lauhuai ahihna thei lo uh ahih manin a hatna uh mawk zat uh a, sihlawh uh hi. Thatang hatna thu tawh hatpen hi sawmna pen sihna hi thei hi.\nNgaihsut siamna hong neisak\nKimawlna tawh tehkak kik leng, na goal omna mun, a gamlatna, midang pass ding dan leh a kisamte na theih kei leh nangmah kimuanngamna in hong taisan ding a, na ball pen na langlam te’n baih takin hong suhsak ding uh hi. Mi tampi in mailam maban i ngaihsun uh a, i sepkhialsate ngaihsun kikin, ‘tuhun’ i ngaihsun thei kei hi.\nThugensiamte, na genciansiamte, haksatna lianpi zong baih taka a genciansiamte in a gukin kibatna nei uh a, a goal uh theician uh hi. A thugenna uah tun nading kician tak tupna nei uh a, tua lam hekin hong paipih den uh hi. Nekzonna, siamsinna, leh nisim nuntakna-ah hih thu pen kisam mahmah hi.\nThalawpna hong neisak\nTang nasepnaah thalawp takin – pawlkhatin niangtui awmin, pawlkhat in sing at-nenin, pawlkhat in khuam kua to-in, pawlkhat in cement tokin a om pen a kibuai nainai\ntawh kibang a, a tupna uh pen inn lam ahi hi. Tupna mun kician tak i neihna thei-in kibuai lo hi. Ukcipna leh uniform tawh, khasum tam leh vanzat hoih pipi tawh na i sep hangin, i sepkhopna ii goal i theih kei leh i lawpna hong bei pah ding a, nasep mazang thei taktak lo ding hi.\nTunna ciang kitheithei hi\nGoal na neih kei leh na mainawt dan, na maban leh tu laitaka na dinmun na thei kei ding a, na leitung pen nangma a hi loin, midang in hong bawlsak ding hi. Na nuntakna-ah vaihawm thei loin, nuntak na cimtak semsem ding hi.\nMaban geelkhol dingin hong panpih\nMaban a geelkhol ngei lo mi pen makai hi ngei lo hi. Lawhcinna lim (map) na gelh simin na lampi ding pen bangci banga kicianin na gelh hangin, na tun nading mun na gelh masiah na map gelh pen a zo lo cihna na hi hi. Kum zalom 18-ah thugensiam leh inventor minthang Benjamin Franklin in, “Mi khat bek in zong geelna hoihtak a neih naak leh leitung nuntakzia pen nakpi’n kilamdangsak thei ding hi cih ka um cinten hi” ciin gen ngei hi.\nNasep pen sepkhiat suaksak hi\nGoal in nasep (activity) pen sepkhiat (output) suaksak hi. Kimawlna mah tawh tehkak kik leng. Ball kituh pen nasep hi a, goal a khum pen sepkhiat ahi hi. Goal nei loin kimawl leng activity pen nasia zaw ding a, ahih hangin kung i kipiak theih kei leh output kinei thei lo ding hi. Lawhcinna pen nasep (activity) ah teh ngei kei in. ‘Mibuai’ i cih mai, a buai mahmahden, ‘man ke’ng’ a ciden, sepkhiat gen ding a nei tam lote pen goal kician tak nei masa lo a ‘active’ pongmawk hi nuam mahmah uh hi.\nZoplai ding : 18. BANGCI BANGIN\nKHEN - IV : TUPNA MUNT Sawm Lian


url: =Colorado School District te ah sangsia te’n thautawithei tading ~ TK Lian :: ZOMI DAILY\nposted on 16 December 2016 at 11:37 pm UTC+9:30 Lomkholna: News, Thangkhanlian, USA, World\nDec. 16, 2015: US gam singtanggam a om Colorado school district ten zanhal (Wednesday) nitak in sangsia ten sangnaupangte campus sungah a humbit theihna ding uh ci-in sangsia ten thau tawi thei ta ding uh hi ci-in thukimna nei uh hi. Hih bangin phalna a om theihna dingin Hanover School District ah board member mi 28 om a, seh thum suah seh nih in sangsia ten thau a tawi theihna dingin vote khia in, thau tawisak ding a thukim ten a deih lote zo uh hi.\nHanover sunga district nih in sangnaupang 270 bek nei uh a, a gamlatna southeast Colorado Springs panin tai 30 (30 miles) hi a, tua munte law enforcement a tun’na dingin minutes bang kisam hi. Ahih hangin hih district-te leh district 4 sanginn ten thau tawi police (armed school resource officer) nei uh hi.\nBoard member Michael Lawson in sanginnte ah mipi ngimna tawh thaukapna (mass shooting) panin sangnaupangte humbitna dingin sangsia ten thau a tawi ding uh deih a, tua loin sanginn omna kiimte ah nganza (marijuana) kicing ahih manin mipi ngongtatna panin sangnaupangte humbit ding kisam hi ci hi.\nSchool board President Mark McPherson in survey a kilakna panin mipite a deih leh a deih lo kihelh a, sangsiate thaukap ding dan sinsakna kipia ding a, mi kaplup theihna ding nei ta uh hi ci hi. Army officer pensen khat in bel thaukap siamte panin sangsia thau tawi ten sangnaupangte humbit zo lo ding uh a, thau pheng khah le uh classroom peuh kha zawsop ding ahih manin lunghimawhhuai hi ci hi.\nRelated: Christian Hymn te’ tangthu: Khatvei Ciangin Khungkhau Tat-in\nDec. 12, 2012 in Connecticut ah Sandy Hook Elementary School ah sangnaupang 20 leh sanginn nasem (employer) 6 a kikaplupna hangin Colorado,Texas, Oklahoma leh California sunga sanginn pawl khat ten sangsiate thau tawisak ding deih uh hi.\nSources : The Gazette and The Hindu/ Thang Khan Lian\nPrevious: Laibu thak Tangko’na: Pil Sinna leh Hilh Pilna ~ Pau Lam Dal\nNext: Hallo Zogam – 3 ~ T. Sawm Lian\nNew Zealand gamsung ah Cyclone Debbie in nawkleuleu ~ ZD


url: =Kha 10 bek aphapan naupangkhat golgawp in 28kg phakhin a, ki lunghimawh mahmah :: ZOMI DAILY\nposted on 14 November 2017 at 9:59 am Lomkholna: Mexico, News, Sawltak, World\nMexico gamah naupang kha 10 bekbek aphapan khatpen thaulua, dawnglua mahmah in, agihna pen 28 kg (61 lb) bang phata cimawk hi. Tua naupangno ii aminpen Luis Manuel Gonzales kici a, thaulua gollua mahmah ahih manin, anuntakna lauhuai “life-threatening” dinmunbang hiphial cih AFP pan kiza hi.\nHih alamdang naupang pen anuntakna alauhuailo dingin Medical Treatment bawlkulding ci a, ahi zongin apa pen khakhatin US$200 khawngbek athalawhzo ahih manin, zatui kibawl nadingpen lunghimawh mahmah uhhi.\nAsum hamsatpen thukhat hizawlai a, Doctors te’n anatna leh banghangin hizahliang in golgawp hiam cihpen theizo nailo uh a, tuapen lungkhamhuai zawlai hi.\nAlimlim in Mexico gampen leitung ah naupang athaulawtgawp “childhood obestiy” leh naupang zunkhum “diabetes” anei atampen inzong aki ciamteh ahihi. Tuabang kawmkal ah Luis Manuel Gonzales akici naupangno pen thaumahmah phadiak hi.\nHih naupangno pen asuahcil in 3.5 kg bek hi a, naupang ngeina mah cihding ahihi. A sanggam pasal Mario akici khatzong asuahcil in agihna pen tuazahmah ahihi. Ahi zongin hih naupangpen khanggawp a, kum 3 aphakhin asanggampa Mario tawh aki tehkak ciangin, Mario pen neusuakgawp in mihingneu Dwarf tawh kibatlawh lianghi. (anuai a photo pen kum 3 aphakhin asanggampa in apomsawm laitak ahihi)\nLuis Manuel Gonzales pen asuahcil in 3.5 kg bek himahleh khanih aphak ciangin 10kg phatota hi.\nTuazawh kha 8 sungin 18 kg khanbehto leuleu a, tu’n kha 10 bekbek phapan himahleh agihna pen 28kg tak hitamawk hi.\nHih te innkuan aomna pen Mexico, Pacific Coast State of Colima, Tecoman khuasung ah aom uh ahihi. Kum 24 aphakhin anu Isabel Pantoja ii genkhiatna ah katapa pen dawngmahmah a, ka nawitui “breast milk” hoihmahmah hiding in ka ummawh cihi.\nAnu leh apa te’n nisim in kikhel ngekngek in zato ah naupangleng Stroller tawh sawnciatciat in paipihden uh a, Blood Test bawlsak tangtang uhhi.\nApa in agenkhiatna ah atapa pen thaulua mahmah ahih manin, zato apaipih ciangin Nurse te’n asigui “Vein” muzo pakpaklo uh a, tua mahmah ka et ciangin na kasa cihi.\nVideo: Mexican toddler weighing 28kg baffles doctors\nNaupang siavuansiam Pediatrician te’n hih atapa pen Hormone Injection bawlkul khatheiding ci uh a, tuapen khatvei sutbekbekzong US$555 cimawk hi. Apa ii khakhat thalawhsum pen US$200 bekbek himawk a, hih Hormone Injection sutkhak bekbekzong apa ii khakhat thalawhsum in leizolo dinmun himawk ahih manin lungkham mahmah uhhi.\nFacebook Page khat kipan uh a, huhna apianuam te’n Medical Care apiaktheih dingin Bank Account tawh tangkokhia uhhi.\nZatui lamsang siavuansiam te’n Study leh Examination atuamtuam bawlbawl uh himahleh hih naupangno pen banghang in hihzah in golgawp hiam cihpen kitheicianzo mahmahlo hi. Ahi zongin “Prader-Willi Syndrome” akici natna namkhat hang ahikhadiam kiciphot hi.\nMore: Mexico ah Selfie kizaihsawm nungakno nih vanleng in nawkkha in si\nNaupang ngeina tawh kibanglo “Disorder” himawk a, hoihtak akimawl hakluatleh alungtang “Heart” zong sukha theiding ci a, tuaban ah akhuak leh Genital tezong sukha theiding cimawk hi.\nHih naupangno pen kha 10 bek aphakpat hangin gollua mahmah ahih manin, naupang kum 3 te adingin akikhui puante ki silhsak ciliang hi. Sawltak #zomidaily\nPrevious: Tulaai Leitung Thuthang tuamtuam te Updates (Nov 13)\nNext: Zomi Music Talent Show USA pawipi lawhcing


url: =Melbourne leh Sydney kikal High-speed meileng lampi kibawlding :: ZOMI DAILY\nMelbourne leh Sydney kikal High-speed meileng lampi kibawlding\nposted on 15 July 2016 at 11:04 am Lomkholna: Australia, News, Sawltak, World\nAustralia gamsung aom khuapi minthang nih ahi Melbourne leh Sydney kikal ataizialzial ding amanglang mahmah High-speed meileng lampi kibawlding cih ABC News pan kiza hi. Hih High-speed meileng lampi bawlding pen aki genzawh, aki geelzawh kum 10 valbang hita a, ahi zongin tupetpet ciangin Private Company khatin $200 Billion sumbei in bawlding cihi.\nTua abawlding Private Company pen atom in CLARA akici “Consolidated Land and Rail Australia” te ahihi. Melbourne leh Sydney kikal ah khawlmun Stations 8 phasakding geelna nei uh ci a, akikal aom khuate panin amundang ahzong kizomsuak theiding geelna zong om cihi.\nCLARA’s Co-founder & Chairman asemlaitak ahi Nick Cleary in agenna ah hih khuapi nih kikal High-speed meilang pen mankhin hileh khualzinhun nai khat leh minute 50 bekbek ziakaiding cihi. Khawlmun Stations khempeuh ah akhawl hiphial lehzong nai 2 leh minute 45 sungin kitung veveding ci’n genkhia hi.\nMeileng lampi abawlding Private Company ahi CLARA’s Board ah US gam panin Public & Private Sectors pan Representatives tezong kihelding uh cihi. Tuaban ah Australian premiers asemngei Steve Bracks leh Barry O’Farrell cihte akipan Trade minister asem ngei Andrew Robb tezong kihelding uhhi.\nTua hi a, hih Private Company ii Fund sum pen Australia leh USA in panpihding uh cihi.\nAhi zongin hih meileng lampi Project azawhsiang theihnading in kum 20 bang lakkulding cihthu kiza hi. ZD Sawltak #zomidaily\nPrevious: Malaysia: Pistol tawh innkuan mi 4 akaplumpa zong Palik te’n kaplumta\nNext: Gamvangla pan Vontawi Awnem ~ Thawnpu\nTuiciim dongtuak te huhna Committee kiphuan\nMalaysia, Rawang Mall sungah guta damiah lutin vanmanpha honpikhat puakhia\nDavid Cameron US ah President Obama tawh kimuding in hawhding\nPa Lang Khan Thang (Saizang) sihkohna


url: =Ka Luzang a Samkang ~ Hau Za Cin :: ZOMI DAILY\nposted on 2 April 2016 at 7:00 am Lomkholna: Article, Hauzacin\nLawmte luzang ah samkang ka muh ciang, “Aw, a kum tam ta hi inteh maw,” cih bang ka ngaihsun hi. Ahih kei leh… a kum a tam nailoh hang a samkang baih hi inteh maw ka ci hi. Nungakte bangin tangval lu tungah samkang mu leh a etdan khat uh kidang pah hi. “Ka u pen hong hawh zel hang a kum tawm nawnlo ding hi… ahih kei leh a sam a kang baih ding pawl hi inteh…” cih bangin a lawmte kiangah gensawn thei uh hi.\nNungkal in ka sam ka met leh ka sammetpa in, “Na samkang khat om ei… eih, hihlai ah zong khat omlai ei… eih… thum tak mu ing ei..” hong ci mawk hi! Eih!!\nMidang sam bek a kang, ahih kei leh kum 50 valte bek samkang kasak hi a maw! Nidangin ka sam a kang lam ka mu ngeikei hi. Lamdang sakna tawh ka kidim a, thu tampi hong ngaihsunsak hi. Khangno ka kisaksak leh ka sam nangawn a kang ding hipanta maw cih ka phawk hi. Lungsim ah khangno bangin kitangvalsak nuam mah leng i pumpi in a mailam na nawt den a, hun leh nite tawh na tonkhawm in haam lam, upat lam, tul lam na manawh den himawk hi.\nThu lian lua ahih loh hangin samkang khat leh nih kimuta cih pen kikhekna, kilamdanna khat om cihna hi a, hun leh nite na paipai hi cih hong phawksak hi.\nKum hong bei ding ahih tawh, nang nuntakna ah zong tua banga kikhek, kilamdang khat leh nih na tuah, na muh om kha ding hi. Kha khat zawh ciang kumthak hong hiziau dinga kum khat a bei hiziau kikta ding hi. Kumlui kisam kik theilo dinga, kumthak sungah i lut ding hi.\nTu kumlui sung na nasep hoih leh sepkik nopte ngaihsun kik in kum bei ma in na puahphat theih a om leh puahpha in hun omlai in hanciam in. Samkang a kivom kiksak theilo banga hun in hong kheng zawh, bawlphat theih nawnloh hun a tun ma in nang zong ngaihsun in. I phawk a i phawk kei zongin hun in hong khengkheng hi.\nTu kum sungin lungdamna tampi na tuak kha dinga, haksatna leh lungkham ni zong na tuak kha mai ding hi. Ahi zongin sam vom a kikangkik sak theihloh mah bangin na sap kik theih omlo ding ahih manin mailam ah kiginkholhna dingin na zang thei ding hi. I theihloh kikala kikhelna om khempeuh ahih leh ei thu hilo a, a bawlpa in a hi dinga gelna a neihsa banga piang hilel ahih manin theihsiam ding, san siam ding, pom siam ding ahi hi.\nSamkang kipan bek hilo sampulh nangawn a kipan, a kumkum in luzanga samzang a tawm hiaihiai ahi hi. A pulh khit hun nangawn om thei ding ahih manin ei thu hilo, ei gelna hilo cih hong phawksak hi. Ei bel sam kang ngeikei henla, samzang zong pulh ngei kei henla, thatang nangawn kiamlo in muvanlai bangin hat den henla, mualtunga tai sazuk leh sakhi te bangin i pheiphung suan zang den leh ki ut hi. Ahi zongin tai kidemna ah kipatna a om mah bangin a tawpna zong om ahi hi. Nuntakna nei khempeuh in zong thahatna leh thazangna tawh kipan napi thatual lam leh thakiam lam manawh in teek leh huai, laphuakte kammal a ‘lo bang tul’ lam a kimanawh den na hi gige hi.\nPrevious: Zomi te leh Kawlgam kumpi thak ~ Kuppihna\nNext: US gamsung khualzinna pawlkhat – 91


url: =Mi nih pilna kidem ~ Job Cinpi :: ZOMI DAILY\nposted on 1 October 2018 at 8:17 am Lomkholna: JobCinpi, News\nSiavuan khat le Sitni khat pilna kidem uh hi. Hun khat lai-in siavuan khat in aituam zato neu khat nei hi. Tua zato mai ah,\n“A dam dong kong bawl dinga sum sawmnih bek bei ding hi, a dam kei leh 100 tawh kong liau kik ding,” ci-in lai suang hi.\nTua lai kisuang pen sitni khat in a muh ciangin, hih lai ah sum sakhat mawk ngah theih nading om hi lo hiam, ci-in zato inn sungah siavuanpa kiangah a pai hi. Siavuan pa tawh a kimuh ciangin siavuan pa kiangah,….\n“Siavuan pa aw, ka lei in a limna bang mah ciam thei nawn kei, bang bang ka ne zongin bang mah phawk lo hi. a lim a al zong thei lo hi,” ci hi.\nSiavuan pa in, a nasemte khat kiangah, “Zatui koihna singkuang nambat sawm 22 sunga zatui thumte la inla cina pa (Sitni pa) pia in,” ci hi.\nSitni pa in tua zatui a dawn ma in tawm khat ciam masa hi. Tua zatui pen zatui na hi loin namgimtui na hi mawk hi. Tua manin sitni pa in, hih pen zatui hi lo hi, namgimtui hi, ci-in siavuan pa gen hi.\nSiavuan pa in, aw hi mawk maw, lungdam huai si e, na lei in a ciam thei ta ahi ve leh, a dam ta hi mawk cei, nong kilah man sawmnih, ci-in zato kilah man sawmnih ngen hi.\nZakhat ngah nadinga ngian zong hi napi sawmnih suplawh ahih manin sitni pa a lungkim zo lo hi. Tua manin ni tawm khat khit ciangin tua zato ah khat vei hong pai kik leuleu hi.\nSiavuan pa kiangah, “Ka khuak in bang mah ciamteh theih nawn kei, a dam dong hong bawl in, ci hi. Bawl thei kei leh zakhat ngah ding ahih manin bang mah ciamteh thei keng ci-in siavuan pa va khem hi.\nSiavuan pa in a nasemte kiangah, zatui kouihna nambat sawm 22 sunga zatui nam thumte na pia in,ci-in sawl kikl hi.Tua zatuite a piak ciangin sitni pa in, hihtr zatui hi lo hi, namgimtui hi, nung in zong khat vei nong pia khin uh hi, ci hi. Siavuan pa in, aw hi maw, nung a kong piak ciamteh lai, phaek lai na hih leh a dam hi ta cei, nong kilah manh sawmnih hong pia in, ci hi.\nSitni pa zong a heh hong siak semsem ta hi. Zakhat ngah nadinga a gel hi napi sawmnih nih vei sum ta ahih manin a heh hong suak mahmah hi. Tua manin natna dang khat tawh khat vei tua zato ah hong pai kim leu hi.\nSiavuan pa aw, ka mit in bang mah mu thei nawn lo hi, a dam dong hong bawlsak zo dingin kong um hi, ci hi. Siavuan pa in, na mit a dam nading zatui ka nei kei hi. Hong damsak zo lo suak la hih manin, sum zakhat kong pia ding hi, ci hi.\nSiavuan pa sum piak sitni pa in a et leh sawmnih lai ahih manin, “Nong sum piak zakhat hi lo hi, sawmnih bek hi, ci-in siavuan pa kiangah gen hi. Siavuan pa in, aw hi maw, na mit a hoih ta ahi ve leh, lungdam huai ei, zato kilah manh sawm nih bei ei, ci hi. Hih sitni pa pen deuhhopna tawh zakhat ngah sawm napi sawmguk a mawk suk hong suak hi. Lungdam, Job Cinpi (Zomi Laisim nuamte)\nPrevious: Nang ading kua thupi pending hiam? ~ Dr. Kaipi\nNext: Khuahun kikhel zuih kul ~ Pau Khat Suan


url: =Pilna ~ Hau Sian Cing :: ZOMI DAILY\nPilna ~ Hau Sian Cing\nposted on 3 June 2012 at 7:08 am Lomkholna: Article, Education\nPilna ~ Hau Sian Cing, B.N.Sc.\nPilna tawh inn kilam a , ngaihsut siamna tawh innkip hi. (Paunak 24:3) Tuhun kum zalom 21 hun pen pilna lamah akikhanlawh hun hi a, mipilte in pilna hun (Knowledge age) ci-in gen uh hi. A koimah peuhah pilna mah hong thupi pen ta a, pilna in mun khempeuh phialah mun hong la ta hi. Hih pilna hun sungah pilna dangdangte sangin computer pilna le internet pilnate khanpi-in hong khang hi.\nNidangin nuntak nadingin thagui thatang ngiat tawh gimpi, tawlpi-in na a kisepna munte ah tu-in pilna siamna tawh nisa thuak kul lo, khua-ul zong kaai kul loin na kisemta hi. Tua hi a, tuhun pen Zomite’ adingin zong i pu i pate’ hunlai danin thatang hat kidem hun hong hi nawnlo a, pilna kidem hun hong hita hi. Tua mah bangin zukham-a kitomtom hun zong hong hi nawnlo a, khua le tui khantoh nadingin akimanlah mahmah hun zong hong hita hi.\nTuhun ciangin a koimah peuhah thatang tawh nasepna sangin computer tawh nasepna hong kitam zatzawta a, lokhote in zong thatang tawh kikho nawn loin, pilna vive tawh kikho ta hi. Mipilte in a genna uhah tukum zalom 21 sungah thatang tawh nasepna 5%, Settha tawh nasepna 20%, midangte cialin nasepsakna tuamtuam 25% le computer pilna tawh nasepna 50% bang hiding hi, ci-in gen uh hi. Tua ahih manin computer pilna pen pilna dangte sangin hong thupi zaw semsem dinga, tua pilna i neih theih nadingin i hanciam mahmah hong kulta ding hi. Zomite thatang hatna suanga nasem mi 5% te lakah kihel khalo a, computer pilna tawh tawldam takin nasem 50% te lakah i kihel zawh ding lunggulh huai mahmah hi.\nTu-in Pasian in Zomite thupha hong pia mahmah a, Zomi sungah leitungbup tawh liangko kikim zah phialin mipil misiam a khomkhat hong om sakta ahih manin angtan huai mahmah hi. Tua mei zomin tunai deuh bang ciangin cikmah hunin i zak ngeiloh Zomi Computer and Internet Association (ZOCIA), akici kipawlna khat bang zong hong piangkhia a, hih ZOCIA panin Zomite computer pilna lamah khantoh nading nasepna tuamtuam hong nei uh hi. Tu-in Zomi tawh kisai website 50 val bang kibawl khinzo ta, ci hi. Tua banah Tedim khuapi sungah zong June 19, 2006 ni-in ZOCIA TEDIM BRANCH kiphuan khiata hi. Hihte in Zomite Computer pilna lamah i khantohna teci ahi hi.\nTua banah tuhun pilna khempeuh phial Manglai vive tawh kisinta a, laibu hoih akici khempeuh zong Manglai vive mah tawh kigelh ahih manin Manglai i siam nading hanciam huai mahmah hi. Tua tham loin Mangpau zong leitungbup pau hong suakta ahih manin a kilawm ciang khat beek pautheih hong kul ta hi. Manglai le Mangpau na siam peuhle’ng, kival ngeilo ding hi.\nTuhun ciangin Pasian’ nasemin leitung na i sem zongin pilna i neih loh hong phamawhta hi. Pilna nei peuhle’ng i nasepnate-ah mite’ neumuhna le simmawhna kithuak lo zawdeuh ding hi. Tuamah bangin koimun, koimunah makai khat i hih limlim nakleh mite i makaih zawh nadingin pilna i neih hong kul hi. I makaih mite sangin i pilzaw kei phial zongin amau nuai-ah i om khak hetloh ding thupi hi. Tua ahih manin makaite in pilna kilawm ciang khat i neih kei leh kuamah in ei’ makaihna hong mang nuamlo ding uh hi. Tuhun teh pilna neilote khangkhat a zekai khin hi a, pilna i neih kei leh damdamin mival peuh kisuakkha ding hi.\nPilna pen a huampi-in Lai pilna (Academic), Lungpilna (Wisdom) le Thu theihna (Knowledge) ci-in nam thumte pen a thum mahin pilna vive mah hi a, simmawh tuam ding le paih tuamding om tuan lo hi. A thum mahin deih ding le neih ding ahi hi. Hih thumte atom kimin ensuk dih hi.\n1. Laipilna (Academic)\nHih lai pilna pen sin teekteek kul a, sin loh tawh kingah thei lo hi. Hih pen Zato lam pilna, Computer lam pilna , Internet pilna…etc cihte dan ahi hi. Hih pilna i ngah theih nadingin hun tampi, sum le pai tampi, le khua-ul tampi piakkhiat kul hi. I neih i lam teng a bei banah, leiba thangba nangawn kineihlawh thei lai ding hi (Pau 4:7). Laisinna-ah zong bangteng sin dinga, kum bangzah sung a sin ding cih kiciangtan ahih manin tuadan mah a zawh ciang dongmah sintoh ngelhngelh kul hi.\nThadah manin lamdawt zuihziau tawh hih pilna kingah lo a, lampi ngeina teng mah zui-in hanciam tangtang kul hi. Pilna i sin sungin eima’ pumpi tung mahmah le i bangkua sungah sum le paai haksatna, pumpi damlohna le lai zuihzawh lohna cihte kiphukha thei ahih manin lungkia lo a, thuakzawh tentan ding zong kisam hi.\nA thupi penah mihing lampan bangzah takin i hanciam phialta zongin mavan’na le matut zawhna hong pia thei pen Pasian bekmah ahih manin Pasian mah muang a, thunget den ding le Pasian’ deihna bangin nungta a, thuman tawh pilna i zon ding zong kisam hi (Isa 26:12). I laisin ding teng i zawh khit ciangin bangzah taktak thei cih sittelna-in lai kivuan a, i on ciang bekin matutna lukhunelkai (degree) kikhu thei pan bek hi. Degree zong Bachelor, Master le Doctor ci-in a dawldawlin na om toto lai a, a sangpen Doctor ciang dong mah hanciamin sin huai hi.\nLai pilna sungah zong leitung pilna (Secular) le Pasian’ thuthuk pilna (Theology) ci-in namnih na om leuleu hi. A nih mahin thupi tuak a, anih mahin neihzawh nading hanciam huai hi. Pasian’ nasem khat in Pasian’ thuthuk pilna (Theology) a neih banah leitung pilna (Secular) tawh neikhawm zolai leh mite’ muanna le mite’ zahtakna ngah deuh a, tua in kumpi lam tawh kizopna, midangte tawh kizopna le pawlpi sung kiukna cihte ah phattuamna tampi hong pia thei hi. Tua ahih manin a picing, a muibun Pasian’ nasem hoih khat i suahnop leh Pasian’ thuthuk pilna (Theo-logy) le leitung pilna (Secular) te a nih mahin neihkhop zawh nading hanciam huai hi.\n2. Lungpilna (Wisdom)\nHih lungpilna pen ciimna zong kici thei hi. Lungpilna pen Pasian mahmah in mihingte’ tungah hong piak thupha khat ahi hi (Job 32:8). Lungpilna i ngah theih nadingin lai sinna le lai vuanna cihte om thei lo a, degree kipia cih bang zong om thei lo hi. Pasian in mi pawlkhatte pianpih lungpilna/ ciimna pia hi. Gtn;- USA gamah University minthang pipi a phuankhia D.L. Moody, Bob Jones, Oral Roberts le Kenneth E. Hagin i cihte bang in laitan gina na nei lo uh hi. Ahi zongin amaute in pianpih lungpilna/ciimna le thugeel siamna cihte na nei kim ciat uh hi.\nMi pawlkhat leuleu, apianpih uh hi loin, Pasian in kul a sakna tawh kizui-in lungpilna/ciimna apiak zong om hi. Gtn;Pasian in Solomon kumpipa tungah lung pilna a piak ciangin Solomon in gam-uk siamna, thukhen siamna le dotna namkim dawnkik theihna cihte nei pah ziau hi (Kum 3:12). Tuamah bangin Pasian in Stephen tungah zong lungpilna a piak ciangin Stephen zong thugen siam pah lel a, ama’ thugente kuamah in nialzo peuhmah lo uh hi. (Sawltak 6:10).\nPasian in Zomite’ tungah zong lungpilna/ciimna hong pia lua cih kimu thei hi. Apiak mite’ pianzia anuai-a bang ahi hi.\nUpadi pilna sin ngeilo napi, thu le la kiva thei mahmah uh hi.\nEngineer pilna sin ngeilo napi, biakinn lim (design) hoihnono suai thei-in, a lam zong siam thei mahmah uh hi.\nPilna sangpi neilo napi, nasep geelsiamin, makaihlam le vaihawm lam kiva mahmah thei uh hi.\nLaikawi khat zong theilo napi, khangthu suut siamin, lavui tampi suut thei uh hi.\nSolfa theilo napi, la a ngaihnono phuak pak ziauziau thei uh hi.\nLai Siangtho sinna neilo napi, mite’ dinmun tawh kizui-in hanthotna pia ziauziau thei in, mite’ lungsim zo pha mahmah thei uh hi.\nMi mit heekzia enin, omdan khawldan siam mahmah thei uh hi.\nKhatveivei, laitan gina zong nei ngap kei ci-in i simmawh bawl pian mi pawlkhat, i batlah theih zelna pen, amau laipilna a neihloh zenzen uh hang, lungpilna/ciimna na nei khinkhian uh hi. Tuamah bangin makai tampi in maizumna a ngah theih zelna le amite a makaih zawhlohna pen lung pilna/ ciimna a neihloh man peuh hi gige thei hi. Tua ahih manin mikim in lungpilna/ciimna neih ding lunggulh huai mahmah hi.\nLungpilna pen Pasian bekin hong pia thei ahih manin i deih takpi leh a nuai-a bangin Pasian’ maipha zong ni.\nPasian zahtakin a sia peel ni. (Pau 9:10; 8:13)\nPasian pen nambat khatna-ah koihin thupipen sak den ni. (Mate 6:33)\nPasian’ min pahtawi den ni. (I Sam 2:30)\nPasian lungdamsak den ni. (Thsia 2:26)\nPasian’ tungah kiko-in amah sam den ni. (Jer 33:3)\nPasian’ tungah ngen ni. (Jeim 1:15)\n3. Thutheihna (Knowledge)\nThutheihna i cih sungah kha thu le leitungthu a nih mahin huamkhawm hi. Lai Siangtho sungah Pasian in, “Ka mite a thutheihna (Knowledge) uh tawmlua ahih manin kisia uh hi,” ci hi (Hos 4:6). (Manglai le Kawllai tawh zong enkak ni). Christian tampite a picin theih lohna uh le a lawhcin theih lohna uh a hang in a thutheihna uh a tawmluat man peuh na hi gige thei hi. Tuamah bangin mi pawlkhat in khemna a thuak deuhna uh le mite’ simmawhna a thuak deuhna uh zong a thutheihna uh a tawmluat man khawng mah na hi zawdeuh hi. Tua ahih manin thutheihna pen mikim in a deihhuai le aneihhuai mahmah khat ahi hi\nThutheihna i neihtheih nadingin Pasian’ tungah thu i nget banah eimah mahin zong eima’ batzawh tantanin i kan ding le i zon ding zong kul hi. Thutheihna pen a nuai-ate panin kingah thei hi.\nPasian’ tungah ngetna pan (Thsia 2:26)\nKhangluite’ thuciinte pan (Job 2:26)\nPiteek puteekte’ tung dotna pan (Job 15:10)\nA theisa le a siamsate’ tung dotna pan (II Khang 5:6)\nThudotpi (Advisor) hoih neihna pan (Pau 11:14)\nEima’ thuahkhak ngei (Experience) te pan (Rom 5:3)\nEi’ mai-a sem makai luite’ nuntakzia le sepziate pan (Heb 13:7) – Kim le pam thupiang tuamtuamte pan (Isa 60:4)\nNaupangnote nuntak zia pan (Maku 18:3)\nZakna pan (Radio, TV, Telephone… cihte) (Rom 10:14)\nMuhna pan (Tadensa, Journal, Magazine, Internet…) (Maku 13:29)\nMidangte’ khialhna pan (Pau 18:15)\nGermany Prime Minister khempeuhte’ sungpan Bismarck (1818-1898) in khialhna le genbanna tawm nei pen hi. Ahang a kidot ciangin ama’n a dawnkikna ah, “Mihaite bek in amau’ khialhna pan pilna la a, ke’n bel midangte’ khialhnate pan pilna ka la hi (Only fools learn from their own mistakes, I prefer to learn from other’s mistakes) ciin nuikawm hiuhiau sa-in na dawngkik hi. Hih dawnna pen leitung tangthu-ah minthang mahmah hi. Hau Sian Cing, B.N.Sc. (University of Nursing, Mandalay)\nPrevious: Asia Pacific Zomi Protest Committee’s Statement and Demand to the Government of the Union of Myanmar\nNext: Biography of Pu T. Gougin\nMangpha, Nu Catharina Ning Khan Vung


url: =Yangon Khuado Pawipi etphatkikna le lungdam kohna 2017 :: ZOMI DAILY\nposted on 24 November 2017 at 11:22 pm UTC+9:30 Lomkholna: Khuado, News, Yangon, Zomi\nYangon Khuado Pawipi etphatkikna le lungdam kohna Meeting kibawl\nNov 18, Yangon: Abeisa November 3, 2017 ni in akibawl Yangon Khuado Pawipi tawh kisai Nungetkikna le Lungdamkohna pen tuni, November 18, 2017 ni in TBCY Meeting Room ah kibawl thei a vaihawm Committee tanute le thudotpi te kim tak in kihel thei uh hi.\nKhuado Vaihawm Committer Chairperson Pa Captain Pum Khan Pau in Khuado Pawipi lawhcing takin bawlzawh nading in ei hih theih na mun tek pan in, a sem a bawl, a gim a tawl te, a mau talent te tawh hong kihel lasiam te, musician te hong kihel mipi te tung ah Committee pan in lungdamkohna genna nei hi.\nMaikum Yangon Khuado Pawipi pen Zomi sung ah sumbawl minthang khat ahi Pu En Za Kap (Taungzalat) in abei khempeuh hong sik ding ahih man in lungdamkohna zong nei hi.\nMeeting sung ah tukum Khuado ading Sumngahna, Zatnate, Program sung ah tha-hatna tha-nemna te, kipuahphatna ding kikupnawina kinei hi. Mailam Khuado Pawipi ah zong picing tak in akibawlzawh toto nading thu te vuicing takin kikupna kinei hi.\nHun man ciang in, lungdamkohna angkuang kiu umkhawm thei hi.\nYangon Khuado Pawipi pen TA, GZA, ZOMUS, ZSK-YGN, ZYA-YGN, ZNTL, ZNCM summapang khopna tawh kibawl khawm ahi hi. Zingsol\nZomite ngeina lak ah a thupi pen ahi “Khuado” pen Zangkong khuapi sung a om,Zomi innkuan, mimal kim khempeuh tawh nopcitak in bawl khawm ding ihih man in, a nuai a hungeelna bang in nong kihel hamtang nading un itna tawh kong sam uh hi.\nNimit : November 3, 2017 (Friday)\nA hun : 12:00 Noon – 4:00 Pm\nAmun : Judson Memorial Hall, MBC Huang, 143 Min Ye Kyaw Zwa Road, Lanmadaw Township, Yangon\n*Zongeina lam tuamtuam te lahna, Ngeina puan te a khang a khang in hong kikhelzia, Pasal puan, Numei kician tak in a nei te ihihna, ngeina puan te a mun a mual tawh kituak in dik tak in i silhzia dingte liapaal taangpal ten hong nei ding uh hi.\n*Tukum Tan 10 a zo sangnaupang khempeuh PAHTAWINA thupi tak in kipia ding hi. Koi koi pan a ong ahi zong in, min sazian pia a, a kihel thei khempeuh kipia ding hi.\nMin apia kha nai lo te in Tg Gin Deih Mung (June Pi) President, Zomi Siamsin Kipawlna – Yangon (Phone : 09766841004) le ZSK-Yangon Siamsin Makai te kiang ah min sazian kipia thei ding hi.\n*Zomi te nidang lai nuntakna, ngeina, tatdan te Drama lahna om ding a, khangthak momno, seinogual te in hih thu te amuh khak a theih khak ding un innkuan kim in i kihel ciat nading kong sam uh hi.\n*Kawlgam, Zogam Zomi sung Lasiam minthang te, Music tumging siam te in itna le deihsakna tawh hong kihel ding uh hi a, hun sawt lo sung in nopci thei pen in kibawl ding hi.\n*Zogeina Vaimim huan zong a deih te a ding kingah ding hi.\n*A hih thei leh – Zongeina nikten puansilh te tawh hoih tak kizem in a manpha Kumkhen Khuado nuam tak zangh khawm ni ci in zahtakna tawh kong sam uh hi. Yangon Khuado Pawipi Vaihawm Committee Source: Zingsol\nPrevious: Indonesia gamsung Tornado huihpi in nawkgawp, inn 600 val sia, mi 35 liam\nNext: Lamkhang i sik kha hiam ~ Lian Tuang


url: =Korin Masa 12 | Siantongluan.net\nKorin Masa 12\nKorin Masa 12 |\nSanggamte aw, Kha Siangtho hong piak siamna a tuamtuamte tawh kisai thu na theihloh khak ding uh ka deih kei hi.\nLawki na hih lai-un a pau theilo milimte thu-in na gamta uh a, na lungsim uh tua milimte in hong zo mahmah hi.\nTua ahih manin Kha Siangtho in lam a lah mite in, "Jesuh in samsiatna ngah ta hen," a cihlohna, leh Kha Siangtho in lam lak kei leh kuamah in, "Jesuh pen Topa hi," a cih theihlohna ding thu na theihding uh ahi hi.\nTu-in siamna a nam tuamtuam om a, ahi zongin a hong pia Kha Siangtho a kibang ahi hi.\nNasepna a nam tuamtuam om a, ahi zongin a na i sepsak Topa a kibang ahi hi.\nNasepna ding siamna a nam tuamtuam om a, ahi zongin septheihna ding siamna a hong pia Pasian a kibang ahi hi.\nMi khempeuh-a dingin phattuamna a omtheihna dingin Kha Siangtho hong ompihna a nam tuamtuamin hong kilang hi.\nKha Siangtho in mi khat tungah thuthuk pilna hong guan a, tua Kha Siangtho mah in adang khat tungah thugen siamna hong guan hi.\nAdang khat tungah upna hong guan a, adang khat tungah cina damsak theihna hong guan hi.\nAdang khat tungah na lamdang bawl theihna, adang khat tungah Pasian thu hilh ding siamna, adang khat tungah Kha Siangtho piak siamna ahi leh a hilo khentheihna ding siamna, adang khat tungah pau lamdang pau theihna, adang khat tungah tua pau lamdang tuamtuam paunate a khiatna gentheihna hong pia hi.\nHih siamna a tuamtuamte a hong pia pen Kha Siangtho a kibang khat bek mah hi a, mi a tuamtuamte tungah ama hoihsak bangin a hong piak ahi hi.\nPumpi pen khat bek hinapi-in na a tuamtuam a nei hi. Pumpi in na a tuamtuam tampi a neih hangin pumpi khat bek mah ahih veve mah bangin Khrih zong pumpi na a tuamtuam a nei pumpi khat ahi hi.\nJew mi ihi a, Gentail mi ihi zongin, sila ihi a, sila a hilo ihi zongin, eite minam tuamtuam ihih hangin Kha Siangtho khat bek mah in Jesuh pumpi a suak dingin ama sungah hong phum a, eite khempeuh tungah a hong kipia pen tua a kibang Kha Siangtho khat bek mah ahi hi.\nPumpi in na khat bek neiloin nam tampi tak a nei hi.\nKhe in, "Kei, khut hilo ka hih manin pumpi tawh ka kizom kei hi," a cihmawk hangin pumpi na khat ahihna a bei hi tuanlo hi.\nBil in, "Kei, mit hilo ka hih manin pumpi tawh ka kizom kei hi," a cihmawk hangin pumpi na ahihna a bei hi tuanlo hi.\nPumpi khempeuh mit suakkhin leh bang tawh khua za ding ahi hiam? Pumpi khempeuh bil suakkhin leh bang tawh a gimnam thei ding ahi hiam?\nAhi zongin tu-a i neih bang tektekin, Pasian in ama deih bangin pumpi na a tuamtuam a hong bawlsak hi.\nA vekpi-in pumpi na nam khat bek hi khin leh a pumpi ding koi-ah om nawn ding ahi hiam?\nAhi zongin tu-a i neih bangin pumpi khat bek om a, na tampi a nei hi.\nTua ahih manin mit in khut kiangah, "Nang ka hong kisam kei hi," ci theilo a, lutang in zong khe kiangah, "Nang ka hong kisapna omlo hi," ci theilo hi.\nPumpi na a ginalo tawh a kibangte a kimanna lian mahmah zawsop a,\npumpi na bangmah gentaaklo i sakte pawl limtakin kep kul zawsop hi. I pumpi na hoih i sak khollohte pen,\npumpi na hoih i sakte i lim et ding a kisap kholloh bang hiloin, limkep diak peuh kulzaw se hi. Ahi zongin i pumpi na thupi i sak khollohte limtakin i kepdiak ding a kisamin i pumpi a na bawl se hi.\nTua ahih manin i pumpi nate khatlekhat kithutuak lo cih omloin a vekpi-in a kilemkim uh hi.\nKhat in natna ngah leh a vekpi-un thuakkhawm uh a, khat in pahtakna ngah leh a vekpi-un lungdam khawm uh hi.\nTu-in note khempeuh pen Khrih pumpi na hi uh a, na vekpi-un a pumpi na khat ciat na hi uh hi.\nTua ahih manin Pasian in pawlpi sungah mi khempeuh ama panmun ciat dingah a hong bulh hi. A masa-in sawltakte, a nihna-ah kamsangte, a thumna-ah laihilhte, tua ciangin na lamdang bawltheite, cina damsak theite, midang a huhtheite, thu vaihawm a siamte, leh pau lamdang a pau theite ahi uh hi.\nA vekpi-un sawltak hilo a, a vekpi-un kamsang zong hilo uh hi. A vekpi-un laihilh, thuhilh hilo uh a, a vekpi-un na lamdang zong bawllo uh hi.\nA vekpi-un cina damsakna ding siamna neilo uh a, a vekpi-un pau lamdang pau theilo uh a, a vekpi-un tua pau lamdangte a khiatna gen theilo uh hi.\nTua ahih manin Pasian hong piak siamna a hoihpente deih belin na nei ta un. Itna Tu-in a hoihpen thu khat ka hong gen ding hi.\nTedim Lai Siangtho / Laibu: Korin Masa 12


url: =Hebru 9 | Siantongluan\nA masa thuciamna nangawn in biakna zia ding leh biakna ding mun tawh kisai ngeina na nei tei sam hi.\nPuanbuk khat kibawl a, a puanung dei pen Siangtho Mun kici a, tua sungah meivak, sabuai, leh Ompihna Anlum kikoih hi.\nTua Siangtho Mun a kideina zomah Siangtho Pen Mun a kici a dei dang khat om leuleu hi.\nTua sungah paknamtui halna ding kham kibawl biakna tau leh kham tawh a kizut Thuciamna Singkuang om hi. Tua Thuciamna Singkuang sungah manna anlum a kikoihna kham beel, tehno nei-in a hing Aaron ciangkhut leh thukhamte a kigelhna suangpek nihte kikoih hi.\nTua Thuciamna Singkuang tung sanah Pasian ompihna lim ahi kherub nihte om a, tua kherub nihte in hehpihna tokhom liimsun uh hi. Hih nate thu tu-in a neng a tawngin i gen khinzo kei hi.\nHih bang tengin a kibawl khit ciangin a dei puanung sungah nisim a nasep uh a sem dingin siampite a lut hi.\nAhi zongin a dei sungnung sungah Siampi Lianpenpa bek kum khatin khatvei pai a, theihloh manin amah leh mite khialhna hangin ganhing sisan tawh biakpiakna a bawl hi.\nA puanung inndei a om laiteng a sungnung ahi, a Siangtho Pen Mun a kihong nailo ahihna thu Kha Siangtho in hong kilangsak hi.\nHih bang omzia pen tuhun lai thu a lahna ahi hi. Bang hang hiam cih leh Pasian tungah a kipia letsongte leh ganhing tawh biaknate in a bia mite lungsim siangsak zolo hi.\nZu leh an, leh pumpi siansuahna ngeina tuamtuamte hi bek a, Pasian in na khempeuh a puahphat hun ma kikal sungteng zatding ngeina ahi hi.\nAhi zongin tu-in a hoihzaw thu a semding Siampi Lianpen Khrih hong tung khinta a, ama lutna biakbuk pen a kipiangsak tawm, khut tawh a kibawl biakbuk hiloin a lianzaw, a cingtaakzaw mun ahi hi.\nSiangtho Pen Mun-ah a tawntungin a kimang dingin khatvei bek Khrih a va lut ciangin biakpiakna dingin keel sisan leh bawngno sisante va keng loin ama sisan va keng a, eite-a dingin tawntung hotkhiatna a hong ngahsak hi.\nKeel sisan, bawngtal sisan, leh bawngla kihaltum vute, biakna vai-in a sianglo mite tungah a kitheh ciangin biakna vai-in mite pum tung siangthosak thei ahih leh,\ntawntung Kha Siangtho hangin Pasian tungah a cingtaak biakpiakna dingin Khrih in a piak ama sisan in na tam semkhia zozaw ding a, a nungta Pasian na i septheihna dingin bangmahin a kimanglo nasepna panin ama sisan in i lungsim hong siangsak ding hi.\nThuciamna masa in a huamkhak mite, a mawhna panun a suahtak theihna ding uh ngeina om pen a si suak khinta ahih manin, Pasian sap mite in a ciamsa tawntung thupha a ngahtheihna dingun Khrih in thuciamna thak a hong vaihawm ahi hi.\nMi khat in a sih khit ciangin a gamhluah dingin a deihpa lai-in ciamtehin a koih leh a laibawlpa a sih phot ding kisam hi.\nA laibawlpa a hin laiteng tua lai kizang theilo a, a sih khit ciangin kizang thei bek hi.\nTua mah bangin thuciamna masa zong sisan a kizat ciangin thu suak thei pan hi.\nMoses in zong mite tungah Thukham sunga om thute a piak lai-in bawngno sisan, keel sisan, leh tui sungah puknah leh tuumul san diahin, tuate tawh Thukham laibu leh mite theh a,\n"Pasian in note tungah a hong piak thuciamna sisan ahi hi," a ci hi.\nTua banah Moses in Biakbuk leh biakna-in a kizang a sunga na om khempeuh zong sisan a theh hi.\nThukham kizatna sungah na khempeuh sisan tawh kisiansuah a, sisan a kiluansak khit ciang bekin mawhna kimaisak thei pan hi.\nA taktak a hilo vantung limte pen hih bangin siansuahna kibawl hi. Ahi zongin vantung nate in hih sangin a hoihzaw biakpiakna kisam hi.\nTua ahih manin a lim ahi mihingte bawl Siangtho Mun sungah Jesuh pailo a, vantung mahmahah va pai-in Pasian omna-ah eite tangin tu-in amah a va kilaak ahi hi.\nKum simin Siangtho Pen Mun-ah Jew Siampi Lianpente amau sisan a hilo, ganhing sisan tawh a pai zelzel bangun amah va pai themthum lo hi.\nTua bangin va pai zelzel hi leh leitung piancil-a kipanin a va thuak zelzel ding ahi hi. Ahi zongin amah biakna-in a va kipiakna hangin a kimang paisuak a suahtheihna dingin mawh maisakna dingin hun bei kuan ciangin amah khatvei a va kipia hi.\nMi khempeuh khatvei si-in, tua khit ciangin Pasian thukhenna a thuakding ahih mah bangin,\nmi tampite mawhna a thuak dingin Khrih zong khatvei bek a kipia hi. A nihveina hong kilatkik ciangin mawhna thu tawh kisai nasem ding hi nawnloin, lawptakin amah a ngak mite a honkhia ding ahi hi.